CELEX: 52011PC0824
Language: da
Date: 2011-12-01
Title: Forslag til EUROPA-PARLAMENTETS OG RÅDETS FORORDNING om groundhandling-ydelser i EU's lufthavne og om ophævelse af Rådets direktiv 96/67/EF

|
			
		
		
		52011PC0824
		
			Forslag til EUROPA-PARLAMENTETS OG RÅDETS FORORDNING om groundhandling-ydelser i EU's lufthavne og om ophævelse af Rådets direktiv 96/67/EF /* KOM/2011/0824 endelig - 2011/0397 (COD) */
			
				
		
		
			
			   	BEGRUNDELSE

1.                      
BAGGRUND FOR FORSLAGET
1.1.                
Generel baggrund – Rådets direktiv fra 1996

Groundhandling-ydelser består af alle faste
luftfartsrelaterede aktiviteter, der gennemføres for enkelte luftfartsselskaber
i lufthavne, og er en central funktion i luftfartskæden. Groundhandling-ydelser
dækker følgende 11 kategorier af ydelser:
(1)                   
administrativ groundhandling og overvågning 
(2)                   
passagerbetjening
(3)                   
bagagehåndtering
(4)                   
fysisk håndtering af fragt og post 
(5)                   
forpladshandling
(6)                   
rengøring og servicering af fly
(7)                   
brændstof- og oliepåfyldning
(8)                   
luftfartøjsvedligeholdelse
(9)                   
operationel assistance og administration af
flybesætninger
(10)               
overfladetransport
(11)               
catering.
En effektiv levering af groundhandling-ydelser
er vigtig for lufthavne, luftfartsselskaber og passagerer og er afgørende for
en effektiv udnyttelse af lufttransportens infrastruktur og luftfartssystemets
resultater generelt.
Nogle overslag over groundhandling-markedet:
Ifølge Kommissionens og interessenternes overslag beløber indtægterne ved groundhandling
sig (inkl. alle kategorier) til 50 mia. EUR på verdensplan. Det
anslås, at sektoren beskæftiger mindst 60 000 personer i Europa.[1]
Omkostningerne i forbindelse med groundhandling-ydelser til luftfartsselskaber
udgør 5-12 %[2] af driftsomkostningerne.
I 1996 vedtog Det Europæiske Fællesskab Rådets
direktiv 96/67/EF om adgang til groundhandling-markedet i Fællesskabets
lufthavne. Direktivet var et første skridt på vejen mod en gradvis åbning og
harmonisering af adgangen til groundhandling-markedet. 
Traditionelt er groundhandling-aktiviteter
blevet udført af lufthavnsoperatører eller luftfartsselskaber. I dag leveres de
i Europa mere og mere af specialiserede virksomheder. Adgang til
groundhandling-markedet er i henhold til direktivet baseret på følgende
principper:
·                        
Frihed til "egen-handling", dvs.
muligheden for, at luftfartsselskaberne kan udføre egen-handling i hver
kommerciel lufthavn uanset deres trafikmængde. For fire kategorier af ydelser
(bagagehåndtering, forpladshandling, brændstof- og oliepåfyldning, fysisk
håndtering af fragt og post) kan medlemsstaterne dog begrænse udøvelsen af
egen-handling, men ikke til mindre end to lufthavnsbrugere i lufthavne med over
2 mio. passagerer eller 50 000 tons fragt pr. år.
·                        
Fri ret til levering af groundhandling-ydelser til
tredjemand, dvs. muligheden for, at leverandører af groundhandling-ydelser
leverer ydelser til tredjemand i lufthavne med over 2 mio. passagerer
eller 50 000 tons fragt pr. år. For de fire ovennævnte kategorier af
ydelser, som kan begrænses, kan medlemsstaterne imidlertid begrænse antallet af
leverandører, men ikke til mindre end to for hver kategori.

1.2.                
Forslagets begrundelse

Ifølge Kommissionens forskellige evalueringer
af direktivet har direktivet nået de vigtigste ønskede mål om liberalisering af
groundhandling-markedet i lufthavnene i EU. Således er antallet af
serviceleverandører steget, og priserne for groundhandling er generelt faldet.
Endvidere er ydelseskvaliteten ifølge luftfartsselskaberne blevet bedre med
flere konkurrenter.
Siden vedtagelsen af direktivet i 1996 har rammebetingelserne
for groundhandling-ydelser ændret sig drastisk. I en situation med hastigt
voksende flytrafik og kapacitetsmæssige begrænsninger er der igen stigende
interesse for spørgsmålet om effektiviteten af de tjenesteydelser, der leveres
i lufthavnene, også groundhandling-ydelser.
Den Europæiske Unions fælles europæiske
luftrum, der tager sigte på at reformere opbygningen af den europæiske
lufttrafikkontrol, så fremtidige kapacitets- og sikkerhedsbehov kan opfyldes,
anerkender betydningen af at integrere central infrastruktur såsom lufthavne i
et komplet "gate-to-gate"-system. De seneste statistikker viser, at
70 % af forsinkelserne skyldes gennemløbstiderne i lufthavne.
Gate-to-gate-tilgangen sigter mod at optimere og integrere alle faser af en
flyvning fra lufthavn til lufthavn, inkl. groundhandling-ydelser, med henblik
på at styrke resultaterne målt på forsinkelser, omkostninger, miljøvirkninger
og sikkerhed.
Endvidere viser de successive kriser, som har
ramt flytrafikken hårdt i det seneste tiår, at der er brug for en indsats. Den
økonomiske krise har fået både medlemsstaterne og industrien til at prøve at
minimere omkostningerne. Terrorangreb kræver øgede sikkerheds- og
tryghedsniveauer. Og sidst, men ikke mindst, illustrerer de hårde vejrforhold, at
der er behov for øget koordinering af operationerne på landjorden i lufthavne.
Vores høring om det aktuelle direktiv og vores
evaluering af det (jf. nærmere oplysninger nedenfor) har vist, at de nuværende
juridiske rammer ikke længere egner sig til formålet. Det problem, vi har
afdækket, er tosidet: (i) leveringen af groundhandling-ydelser er ikke
effektiv nok på grund af kravene til adgang og udvidelse, og (ii)
den overordnede kvalitet af groundhandling-ydelserne holder ikke trit med de
behov, der er under udvikling i forbindelse med pålidelighed, resiliens,
sikkerhed og tryghed samt miljø.

1.3.                
Formål med forslaget

I konsekvensanalysen og sammendraget heraf,
der ledsager dette forslag, fastslås de generelle og specifikke formål med
vedtagelsen af forordningen. Det generelle formål er at styrke effektiviteten
og den samlede kvalitet af groundhandling-ydelserne for brugerne
(luftfartsselskaberne) og slutbrugerne (passagerer og speditører) i EU's
lufthavne.
De konkrete formål er følgende:
(1)                   
sikre, at luftfartsselskaberne har øgede
valgmuligheder med hensyn til groundhandling-løsninger i EU's lufthavne
(2)                   
harmonisere og tydeliggøre de nationale
administrative betingelser for markedsadgang (godkendelser)
(3)                   
sikre lige vilkår på lufthavnsniveau mellem
groundhandling-virksomheder, der opererer under forskellige tilsynsordninger
(4)                   
øge samordningen mellem groundhandling-leverandører
i lufthavnen (lufthavnsoperatører, der fungerer som koordinatorer for
flytrafikken på jorden i det europæiske luftfartsnet som led i gate-to-gate-tilgangen)
(5)                   
tydeliggøre de juridiske rammer for uddannelse og
overførsel af medarbejdere.

1.4.                
Gældende bestemmelser på det område, forslaget
vedrører

Forslaget vedrører vedtagelsen af en
forordning om groundhandling-ydelser i EU's lufthavne. Den nye forordning skal
erstatte og ophæve det eksisterende direktiv 96/67/EF. Groundhandling-ydelser
behandles ikke direkte i nogen andre bestemmelser.

1.5.                
Overensstemmelse med andre EU-politikker og -mål

Dette initiativ er en af de
foranstaltninger, der er nødvendige for det fælles europæiske transportområde,
som det er beskrevet i Kommissionens hvidbog: En køreplan for et fælles
europæisk transportområde – mod et konkurrencedygtigt og ressourceeffektivt
transportsystem. Det indgår også i den lufthavnspakke, der er identificeret
som et strategisk initiativ i Kommissionens arbejdsprogram for 2011[3] i forbindelse med udnyttelse af det indre markeds vækstpotentiale.

2.                      
RESULTATER AF KONSEKVENSANALYSER OG HØRINGER AF INTERESSEREDE PARTER
2.1.                
Høring af interesserede parter
2.1.1.          
Høringsmetoder, hovedmålgrupper og respondenternes
overordnede profil

På en høring, der blev afholdt den
6. april 2006 efter en skriftlig høring, rådførte Kommissionen sig
med alle interessenter om de forskellige muligheder for en revision af
direktivet.
Den 24. januar 2007 vedtog
Kommissionen en rapport om gennemførelsen af direktivet[4],
der bekræftede, at direktivets vigtigste mål var nået, men at der var negative
tendenser. 
Kommissionen gennemførte fra
november 2009 til september 2010 en høring af interessenter om,
hvordan groundhandling-ydelserne fungerede i EU's lufthavne og om mulighederne
for at revidere direktivet.
Et møde i arbejdsgruppen om groundhandling
under sektorudvalget om den sociale dialog (vedrørende civil luftfart) blev
afholdt den 16. november 2009. Efter dette møde vedtog tre af de fire
centrale repræsentanter en fælles udtalelse[5], hvori de
opfordrede til forbedringer i det nuværende udbudssystem og til en social
klausul om overførsel af medarbejdere i tilfælde af helt eller delvist
aktivitetstab.

2.1.2.          
Sammenfatning af svarene

En sammenfatning af høringen og de enkelte
bidrag kan ses på:
http://ec.europa.eu/transport/air/consultations/2010_02_12_directive_96_67_ec_en.htm.

Høringerne fremhæver de divergerende
interesser hos de forskellige typer af interessenter.
Luftfartsselskaberne understregede behovet for
et mere konkurrencedygtigt marked. Luftfartsselskaberne udtrykte tilfredshed
med de generelt øgede valgmuligheder mellem groundhandling-leverandører efter
indførelsen af direktivet, men understregede, at denne tendens ikke kan
observeres alle steder i Europa.
I en sektor, hvor det er gået ud over
beskæftigelsesstabiliteten, hævdede groundhandling-arbejderne, at der var behov
for at gøre noget ved de sociale bekymringer (især overførslen af
medarbejdere), og udtrykte bekymring over, at der blev indført for meget
konkurrence, som kunne påvirke arbejdsvilkårene.
Lufthavnsoperatørerne opfordrede til bedre
koordinering i lufthavnene og udtrykte ønske om at blive klart anerkendt som
koordinatorer af flytrafikken på jorden. Nogle lufthavnsoperatører gjorde
indsigelse imod en yderligere markedsåbning, hovedsagelig fordi de mener, at
det ville skade kvaliteten i deres lufthavne og øge deres omkostninger.
Uafhængige ground handlere understregede
behovet for en mere loyal konkurrence mellem de forskellige
groundhandling-leverandører. Især talte de for stærkere krav til
groundhandling-aktiviteter, der udføres af lufthavnsoperatører og
luftfartsselskaber.
Næsten alle interessenter opfordrer til
forbedret servicekvalitet. 

2.2.                
Ekspertbistand

Kommissionens stadige overvågning af
anvendelsen af direktivet om groundhandling-ydelser har været ledsaget af flere
eksterne undersøgelser, hvis resultater er tilgængelige på Kommissionens
websted. Efter anmodning fra Europa-Parlamentet i dets beslutning af
11. oktober 2007[6] udførte Kommissionen især
en omfattende undersøgelse i 2008-2009[7] om gennemførelsen og
virkningerne af direktivet med fokus på beskæftigelse, sikkerhed og tryghed.
Kommissionen foretog endnu en undersøgelse om en mulig revision af direktivet i
2010.[8]

2.3.                
Konsekvensanalyse

Konsekvensanalysen giver et overblik over de
forskellige muligheder, der overvejes. Fire pakker af politikker (ud over
muligheden for at beholde de gældende rammer) blev overvejet for at vurdere,
hvordan direktiv 96/67/EF kunne revideres.
Den første pakke af politikker (PP1) ville
forbedre systemet via minimale ændringer i direktivet og ved at yde vejledning,
hvor det er muligt. Den omfatter fuld åbning af markedet for egen-handling,
vejledning om godkendelseskrav, klarere definitioner og mere detaljerede krav
til adskillelse af regnskaber, centraliseret infrastruktur, brug af
underleverandører samt brugerudvalget[9]. Med hensyn til
samordning på lufthavnsniveau indeholder pakken vejledning om brug af
underleverandører og harmoniserede udbudskriterier. Pakken sikrer også
minimumskrav til uddannelse samt høring af medarbejderrepræsentanter om udbud.
Den anden pakke af politikker (PP2) skal
forbedre det nuværende system gennem en række mere ambitiøse foranstaltninger.
Den åbner markedet for egen-handling fuldstændigt og øger antallet af
begrænsede serviceleverandører til mindst tre, for så vidt angår levering af
groundhandling-ydelser til tredjemand i store lufthavne. Yderligere
foranstaltninger omfatter gensidig anerkendelse af godkendelser og
harmoniserede udbudskriterier, bedre forvaltning af central infrastruktur,
juridisk adskillelse af lufthavnsoperatører og længere udbudsvarighed. Pakken
indeholder nye krav til brug af underleverandører, definition af
lufthavnsoperatørernes rolle i de overordnede operationer (og mulige
minimumskrav) samt forpligtelser til resultatrapportering. Minimumskrav til
uddannelse og tilladelse til, at medlemsstaterne gennemfører overførsel af
medarbejderne på de samme betingelser for tjenesteydelser, hvortil adgangen er
begrænset, er også inkluderet.
Politikpakke PP2' ligner pakke PP2, men
omfatter andre foranstaltninger for de mindre konfliktfyldte problemområder,
som er identificeret. Forskellen ligger i, at godkendelsen fastsættes på
EU-niveau, og minimumskvalitetskravene fastsættes på EU-niveau.
Den tredje pakke af politikker (PP3) skal
forbedre det nuværende system med højintensive politiske foranstaltninger, der
sikrer fuld harmonisering af de retlige rammer for groundhandling-markedet,
dvs. fuld åbning af groundhandling-markedet og ensartet markedsadgang via bedre
forvaltning af central infrastruktur, indførelse af en EU-godkendelse, ophævelse
af lufthavnsoperatørers ret til at levere groundhandling i deres lufthavn. Med
hensyn til operationel samordning i lufthavnen indeholder pakken nye krav til
brug af underleverandører, definition af lufthavnsoperatørernes rolle i de
overordnede operationer (og mulige minimumskrav) samt forpligtelser til
resultatrapportering. Med denne pakke fastsættes fuldstændig overførsel af
medarbejdere under udbudsprocedurer og certificering af centrale medarbejdere.
Der blev taget hensyn til anbefalingerne fra
Udvalget for Konsekvensanalyse (IAB), idet de vigtigste ændringer vedrørte
behovet for en klarere problemdefinition, afklaring af bestemmelserne om social
beskyttelse i tilfælde af overførsel af medarbejdere, indførelse af en bredere
vifte af gennemførlige politiske valgmuligheder og en styrket sammenligning af
de politiske valgmuligheder.
Kun den anden pakke af politikker (PP2)
opfylder helt de identificerede mål, som det påvises i konsekvensanalysen. Der
skal sikres en god balance mellem sociale og økonomiske virkninger. Denne pakke
af politikker danner grundlaget for dette forslag.

3.                      
FORSLAGETS JURIDISKE INDHOLD
3.1.                
Resumé af forslaget

Fuldstændig åbning af markedet for
egen-handling og forhøjelse af minimumsantallet af serviceleverandører i store
lufthavne til tre
I henhold til direktiv 96/67/EF har
medlemsstaterne lov til at begrænse antallet af leverandører af egen-handling
eller groundhandling-ydelser til tredjemand til minimum to for fire kategorier
af ydelser. Som følge heraf har nogle lufthavne og luftfartsselskaber en
begrænset valgmulighed mellem to leverandører for hver af disse ydelser og har
ikke altid lov til at udføre egen-handling. 
Alle lufthavnsbrugere bør have lov til at
udføre egen-handling. Endvidere bør antallet af autoriserede leverandører af groundhandling-ydelser
til tredjemand være mindst tre i store lufthavne med mindst
5 mio. passagerer årligt eller 100 000 tons fragt.
Gensidig
anerkendelse af godkendelser med harmoniserede krav
Tre fjerdedele af
medlemsstaterne har etableret et godkendelsessystem, der har resulteret i mange
forskellige administrative krav, som leverandørerne af groundhandling-ydelser
eller egen-handling-brugere skal opfylde i EU. Den gensidige anerkendelse af
nationale godkendelser med harmoniserede krav vil nedbringe administrationsomkostningerne
for operatørerne og mindske hindringerne for at komme ind på markedet.
Bedre forvaltning af
centrale infrastrukturer[10]
Centrale
infrastrukturer er væsentlige for udførelsen af groundhandling-ydelser. Da der
mangler klare retlige rammer, kan der opstå konkurrenceforvridning på
groundhandling-markedet. Forslaget indeholder en klar retlig ramme for
definitionen af central infrastruktur og for de gebyrer, leverandører af
groundhandling-ydelser og luftfartsselskaber, der udfører egen-handling, skal
betale for den centrale infrastruktur. 
Juridisk adskillelse
af lufthavne og deres groundhandling-aktiviteter
Hvis en lufthavn selv
leverer groundhandling-ydelser, bør det sikres, at de groundhandling-ydelser,
lufthavnen leverer, ikke begunstiges urimeligt af lufthavnens
lufthavnsforvaltningsaktiviteter.
Det nuværende
regnskabsadskillelsessystem for lufthavne, der udfører groundhandling, er meget
vanskeligt at overvåge og anses for at være utilstrækkeligt til at sikre loyal
konkurrence. I henhold til forslaget skal lufthavnene holde deres
groundhandling-aktiviteter i en juridisk enhed, der er adskilt fra deres
lufthavnsforvaltningsaktiviteter.
Forbedret
udbudsprocedure
Den nuværende maksimale
periode på syv år, som en leverandør af begrænsede groundhandling-ydelser
udvælges for, opfattes som utilstrækkelig, især til at afskrive omkostningerne
til materiel på jorden. I henhold til forslaget forhøjes den maksimale varighed
til 10 år.
Forslaget indeholder
yderligere specifikationer om den nærmere udvælgelsesprocedure for
leverandørerne af begrænsede ydelser for at sikre en harmonisk anvendelse og
sikre, at udvalgte virksomheder faktisk er de bedst egnede til at udføre
groundhandling-ydelser.
Ved udvælgelsen af
leverandøren af begrænsede groundhandling-ydelser skal brugerudvalget høres.
Forslaget indeholder bestemmelser om forretningsordenen for brugerudvalget for
at undgå interessekonflikter for luftfartsselskaber, der også leverer
groundhandling-ydelser.
Klare regler for
brug af underleverandører
Mens brugen af
underleverandører øger den undertiden nødvendige fleksibilitet for leverandører
af groundhandling-ydelser, kan brug af underleverandører og underleverandørers
brug af underleverandører ("kaskademodellen") også resultere i
kapacitetsbegrænsninger og påvirke sikkerheden negativt. 
Forslaget indeholder
derfor klare regler for brug af underleverandører, hvor leverandører af
groundhandling-ydelser har lov til selv at benytte underleverandører, men
begrænser brugen af underleverandører for lufthavne og luftfartsselskaber, der
udfører egen-handling, til tilfælde af force majeure og forbyder
"kaskademodellen". 
Forvaltningsorganets
funktion i forbindelse med samordningen af ground service
Lufttransportens krise
i det sidste år på grund af alvorlige vejrforhold understreger behovet for øget
samordning af operationer på landjorden i lufthavnene. I nogle lufthavne blev
der nemlig konstateret en lav modstandsdygtighed over for krisen (resiliens),
også når det gjaldt leveringen af groundhandling-ydelser. Problemer i én
lufthavn har kraftige afledte følger for hele netværket, hvilket gør det så
meget mere vigtigt at forbedre modstandsdygtigheden i krisesituationer.
Lufthavnens
forvaltningsorgan bør være ansvarligt for, at groundhandling-aktiviteterne i
lufthavnen bliver koordineret hensigtsmæssigt. Endvidere skal lufthavnens
forvaltningsorgan i store lufthavne, som er særdeles vigtige for det europæiske
lufttransportnetværk, sikre, at disse operationer koordineres gennem
lufthavnens samarbejdsbaserede beslutningsprocesser og en tilstrækkelig
beredskabsplan.
Lufthavnsoperatørers
ansvar for, at minimumskvalitetskrav til groundhandling-operationer defineres i
en delegeret retsakt
Hvis kvaliteten af en
leverandør af groundhandling-ydelser ligger under standarden, kan det forstyrre
lufthavnssystemet til skade for alle interessenter i lufttransportsektoren.
Manglen på fælles minimumskvalitetsstandarder for alle
groundhandling-leverandører i en lufthavn blev af interessenter anført som en
mangel ved det nuværende direktiv. 
I forslaget fastsættes
det, at minimumskvalitetsstandarder for udførelse af groundhandling-ydelser
skal opfyldes af alle leverandører af groundhandling-ydelser og
egen-handling-brugere. 
Rapporteringsforpligtelser
vedrørende resultater af groundhandling-ydelser skal defineres i en delegeret
retsakt
Tilstrækkelige,
uafhængige og centraliserede data om udførelse af groundhandling-ydelser vil
hjælpe til at afdække passende fremtidige politiske foranstaltninger.
Leverandører af groundhandling-ydelser og egen-handling-brugere bør skulle
rapportere om resultaterne af deres groundhandling-ydelser.
Obligatoriske
minimumskrav til medarbejderuddannelse
I en
arbejdskraftintensiv sektor som groundhandling har stadig personaleudvikling og
efteruddannelse afgørende betydning for servicekvaliteten. Omvendt øger dårligt
uddannede medarbejdere risikoen for serviceydelser af lav kvalitet og kan
navnlig påvirke sikkerheden i forbindelse med groundhandling-ydelserne.
Forslaget indfører minimumskrav til uddannelse for alle leverandører af
groundhandling-ydelser og luftfartsselskaber, der udfører egen-handling, af
hensyn til driftssikkerheden og for at skabe lige vilkår blandt operatørerne.
Mulighed for, at
medlemsstaterne kan kræve overførsel af medarbejdere med samme vilkår, hvis der
foreligger en udbudsprocedure
Ifølge Den Europæiske Unions Domstols
retspraksis[11] er det i øjeblikket
usikkert, hvilke foranstaltninger medlemsstaterne har lov til at træffe ved
ændring af leverandør af groundhandling-ydelser, hvortil der er begrænset adgang.
Personaleomsætningen i groundhandling-sektoren
er høj, hvilket ser ud til delvis at skyldes direktivet. Leverandører, der
udvælges under en udbudsprocedure til at levere ydelser, hvortil adgangen er
begrænset, har kun tilladelse til at operere i en begrænset periode.
Udbudssystemet ser derfor ud til at fremme personaleomsætningen. Manglende
kontinuitet i ansættelsesforholdet for personalet kan have en skadelig virkning
for kvaliteten af groundhandling-ydelser. Reglerne for overtagelse af medarbejdere
bør derfor præciseres i forlængelse af anvendelsen af direktiv 2001/23/EF om
overførsel af virksomheder, og medlemsstaterne bør have mulighed for at sikre
passende ansættelses- og arbejdsvilkår. 

3.2.                
Retsgrundlag

Forslaget er baseret på artikel 100 i
TEUF.

3.3.                
Nærhedsprincippet

Nærhedsprincippet finder anvendelse, idet
forslaget ikke hører under EU's enekompetence. 
Forslagets formål kan ikke i tilstrækkelig
grad opfyldes af medlemsstaterne, fordi luftfartsselskaber opererer i et fælles
luftfartsmarked, og leverandører af groundhandling også opererer på et
europæisk eller internationalt marked. Rammerne for groundhandling-ydelser kan
ikke lægges på et lavere reguleringsniveau. Et individuelt tiltag på
medlemsstatsniveau ville potentielt kunne skade det indre markeds
funktionsdygtighed.
Et EU-tiltag kan bedre opfylde forslagets
formål. EU-regler om groundhandling-ydelser er et væsentligt supplement til
EU-lovgivningen, der støtter det indre marked for luftfart, eftersom et
retfærdigt, gennemsigtigt og ikkediskriminerende system for levering af
groundhandling-ydelser er afgørende for at opnå effektive
groundhandling-ydelser af høj kvalitet, der har en central funktion i
luftfartskæden.
Forslaget er derfor i overensstemmelse med
nærhedsprincippet.

3.4.                
Proportionalitetsprincippet

Forslaget er i overensstemmelse med
proportionalitetsprincippet. De supplerende byrder for økonomiske operatører og
nationale myndigheder er begrænsede til det, der er nødvendigt for at styrke
effektiviteten og den samlede kvalitet af groundhandling-ydelserne. Mens
forslaget navnlig indebærer betydelige omkostninger til forbedret forvaltning
af centrale infrastrukturer, den juridiske adskillelse af lufthavne og
rapporteringsforpligtelser, forventes disse at blive opvejet af de betydelige
økonomiske og kvalitetsmæssige fordele, der opnås.

3.5.                
Valg af retsakt

Den foreslåede retsakt er en forordning. Andre
midler ville ikke være hensigtsmæssige. I betragtning af det nye behov for et
minimum af harmoniserede kvalitetsstandarder i lufthavne for at gennemføre gate-to-gate-tilgangen
og for yderligere harmonisering af markedsadgangsbetingelserne for at sikre en
mere loyal konkurrence på groundhandling-markedet er den fleksibilitet, valget
af et direktiv gav i 1996, ikke længere hensigtsmæssig.
Retsakten skal være almengyldig.
En forordning opfylder behovet for
harmonisering af groundhandling-markederne på EU-niveau, som var noget, der
blev afdækket som et problem. De fleste af de vanskeligheder, som blev
identificeret med de nuværende retlige rammer, hænger sammen med, at
medlemsstaterne gennemfører dem forskelligt.
Derfor er den mest hensigtsmæssige retsakt en
forordning, eftersom alternative muligheder ikke ville være tilstrækkelige til
at opfylde de foreslåede målsætninger.

4.                      
VIRKNINGER FOR BUDGETTET

Forslaget har ingen virkninger for Den
Europæiske Unions budget.

5.                      
FAKULTATIVE ELEMENTER
5.1.                
Ophævelse af gældende lovgivning

En vedtagelse af forslaget vil føre til
ophævelse af Rådets gældende direktiv 96/67/EF af 15. oktober 1996 om
adgang til groundhandling-markedet i Fællesskabets lufthavne.

5.2.                
Det Europæiske Økonomiske Samarbejdsområde

Den foreslåede retsakt er af relevans for EØS
og bør derfor omfatte hele Det Europæiske Økonomiske Samarbejdsområde.
2011/0397 (COD)
Forslag til
EUROPA-PARLAMENTETS OG RÅDETS FORORDNING
om groundhandling-ydelser i EU's lufthavne og
om ophævelse af Rådets direktiv 96/67/EF
(EØS-relevant tekst)
EUROPA-PARLAMENTET OG RÅDET FOR DEN
EUROPÆISKE UNION HAR — 
under henvisning til traktaten om Den
Europæiske Unions funktionsmåde, særlig artikel 100, stk. 2,
under henvisning til forslag fra
Europa-Kommissionen,
efter fremsendelse af udkast til
lovgivningsmæssig retsakt til de nationale parlamenter,
under henvisning til udtalelse fra Det
Europæiske Økonomiske og Sociale Udvalg[12], 
under henvisning til udtalelse fra
Regionsudvalget[13],
efter den almindelige lovgivningsprocedure og
ud fra følgende betragtninger:
(1)              
Ifølge Rådets direktiv 96/67/EF af
15. oktober 1996 om adgang til groundhandling-markedet i
Fællesskabets lufthavne[14] skal der ske en gradvis
åbning af groundhandling-markedet.
(2)              
Lufthavne og groundhandling-ydelser er en nødvendig
forudsætning for gennemførelse af lufttransport og er en central funktion i
luftfartskæden. Groundhandling-ydelser dækker alle faste luftfartsrelaterede
aktiviteter, som gennemføres for individuelle luftfartsselskaber i lufthavne.
(3)              
Med den erklæring, der blev vedtaget på topmødet om
luftfart i Brugge i oktober 2010, anerkendtes behovet for at reformere
EU-reglerne for at skabe konkurrencedygtighed i hvert led i lufttransportkæden
(såsom lufthavne, luftfartsselskaber og andre leverandører af tjenesteydelser).
(4)              
Ifølge hvidbogen "En køreplan for et fælles
europæisk transportområde"[15] er forbedring af
markedsadgangen og tilvejebringelse af kvalitetsydelser i lufthavnene afgørende
for borgernes livskvalitet og en væsentlig foranstaltning for at realisere det
fælles europæiske transportområde.
(5)              
En yderligere gradvis åbning af
groundhandling-markedet og indførelse af harmoniserede krav til levering af
groundhandling-ydelser vil sandsynligvis øge effektiviteten og den samlede
kvalitet af groundhandling-ydelserne for luftfartsselskaber såvel som for
passagerer og speditører. Det bør forbedre kvaliteten af de samlede
lufthavnsoperationer.
(6)              
På baggrund af det nye behov for et minimum af
harmoniserede kvalitetsstandarder i lufthavne for at gennemføre
gate-to-gate-tilgangen og for at virkeliggøre det fælles europæiske luftrum og
behovet for en yderligere harmonisering for at sikre fuld udnyttelse af
fordelene ved den gradvise åbning af groundhandling-markedet i form af øget
kvalitet og effektivitet af groundhandling-ydelserne bør direktiv 96/67/EF
erstattes af en forordning.
(7)              
Fri adgang til groundhandling-markedet er
overensstemmende med en effektiv drift af EU's lufthavne, forudsat at der
træffes relevante sikkerhedsforanstaltninger. Den frie adgang til
groundhandling-markedet bør indføres gradvis og på en måde, der er tilpasset
sektorens krav
(8)              
En gradvis åbning af markedet i henhold til
direktiv 96/67/EF har allerede givet positive resultater i form af bedre
effektivitet og kvalitet. Det er derfor hensigtsmæssigt at gå videre med en
yderligere gradvis åbning.
(9)              
Alle lufthavnsbrugere bør have lov til at udføre
egen-handling. Samtidig er det nødvendigt at opretholde en klar og restriktiv
definition af egen-handling med henblik på at undgå misbrug og negative
virkninger for leveringen af groundhandling-ydelser til tredjemand.
(10)          
For visse kategorier af groundhandling-ydelser kan
markedsadgangen skabe problemer med hensyn til sikkerhed, kapacitet og
disponibel plads. Det bør derfor være muligt at begrænse antallet af godkendte
leverandører af sådanne ydelser.
(11)          
I nogle tilfælde kan begrænsningerne med hensyn til
sikkerhed, kapacitet og disponibel plads være så alvorlige, at de kan berettige
visse yderligere begrænsninger af markedsadgangen eller af udøvelsen af
egen-handling, forudsat at disse begrænsninger er relevante, objektive,
gennemsigtige og ikkediskriminerende. I sådanne tilfælde bør medlemsstaterne
have ret til at anmode om undtagelser fra bestemmelserne i denne forordning.
(12)          
Formålet med disse undtagelser bør være at sætte
lufthavnsmyndighederne i stand til at overvinde eller i hvert fald mindske
disse begrænsninger. Disse undtagelser bør godkendes af Kommissionen.
(13)          
Hvis der skal opretholdes en effektiv og loyal konkurrence,
hvor antallet af leverandører af groundhandling-ydelser er begrænset, skal de
pågældende leverandører vælges efter en åben, gennemsigtig og
ikkediskriminerende udbudsprocedure. Betingelserne for en sådan procedure bør
specificeres nærmere.
(14)          
Brugerne bør høres under udvælgelsen af
leverandører af groundhandling-ydelser, da de har en væsentlig interesse i
groundhandling-ydelsernes kvalitet og pris.
(15)          
Det er derfor nødvendigt at sørge for, at
lufthavnsbrugerne er repræsenteret og bliver hørt, især når der udvælges
godkendte leverandører af groundhandling-ydelser.
(16)          
I forbindelse med udvælgelsen af leverandører af
groundhandling-ydelser i en lufthavn bør det under visse omstændigheder og
under særlige betingelser være muligt at udvide en public serviceforpligtelse
til andre lufthavne i samme geografiske område af den pågældende medlemsstat.
(17)          
Det er tvetydigt, om medlemsstaterne kan kræve
overtagelse af medarbejdere ved en ændring af en leverandør af
groundhandling-ydelser, hvortil der er begrænset adgang. Manglende
personalekontinuitet kan have en skadelig virkning på groundhandling-ydelsernes
kvalitet. Det er derfor hensigtsmæssigt at tydeliggøre reglerne for overtagelse
af medarbejdere ud over anvendelsen af direktiv 2001/23/EF om overførsel af
virksomheder, så medlemsstaterne har mulighed for at sikre passende
ansættelses- og arbejdsvilkår.
(18)          
Med henblik på at sikre en gnidningsløs
gennemførelse af lufttransportoperationer i lufthavne, garantere sikkerhed og
tryghed på lufthavnens områder samt beskytte miljøet og sikre overensstemmelse
med gældende sociale bestemmelser og regler bør leveringen af
groundhandling-ydelser være omfattet af en passende godkendelse. Der findes i
øjeblikket godkendelsesordninger for levering af groundhandling-ydelser i de
fleste medlemsstater, men de er vidt forskellige, og der bør derfor indføres en
harmoniseret godkendelsesordning.
(19)          
For at sikre, at alle tjenesteydelsesleverandører
og egen-handling-brugere besidder en tilstrækkelig økonomisk soliditet, har et
godt ry, tilstrækkelig forsikringsdækning og tilstrækkeligt kendskab til
groundhandling-operationer og lufthavnsmiljø, og for at etablere lige vilkår
bør tildelingen af godkendelser være underlagt minimumskrav.
(20)          
Åben adgang til lufthavnens centrale infrastruktur
og klare retlige rammer med henblik på definitionen af central infrastruktur er
afgørende for en effektiv levering af groundhandling-ydelser. Det bør dog være
muligt at kræve betaling for den centrale infrastruktur.
(21)          
Betalingen bør ikke indebære forskelsbehandling, og
beregningen heraf bør være gennemsigtig. Betalingen bør ikke overstige det, der
er nødvendigt for at dække omkostningerne ved at stille den centrale
infrastruktur til rådighed, bl.a. en rimelig forrentning.
(22)          
Lufthavnens forvaltningsorgan og/eller ethvert
andet forvaltningsorgan for den centrale infrastruktur i den pågældende
lufthavn bør regelmæssigt høre lufthavnsbrugerne om definitionen på
infrastrukturen og afgiftsniveauet.
(23)          
Lufthavnens forvaltningsorgan kan også levere
groundhandling-ydelser selv. Da lufthavnens forvaltningsorgan samtidig gennem
sine beslutninger kan udøve en betydelig indflydelse på konkurrencen mellem
leverandører af groundhandling-ydelser, bør det kræves, at lufthavnene holder
deres groundhandling-ydelser i en juridisk enhed adskilt fra den juridiske
enhed, der varetager infrastrukturforvaltningen.
(24)          
For at lufthavnene kan udfylde deres
infrastrukturforvaltningsfunktioner, garantere sikkerhed og tryghed på
lufthavnsområderne og sikre groundhandling-ydelsernes modstandsdygtighed, også
i krisesituationer, bør lufthavnens forvaltningsorgan være ansvarligt for, at
groundhandling-aktiviteterne i lufthavnen bliver koordineret hensigtsmæssigt.
Lufthavnens forvaltningsorgan bør rapportere om koordineringen af lufthavnens
groundhandling-aktiviteter til Eurocontrols præstationsvurderingskommission med
henblik på en konsolideret optimering.
(25)          
Lufthavnens forvaltningsorgan, en offentlig
myndighed eller et andet organ, der kontrollerer lufthavnen, bør også have
beføjelse til at fastlægge de nødvendige regler for, at
lufthavnsinfrastrukturerne kan fungere hensigtsmæssigt.
(26)          
Det er nødvendigt at definere obligatoriske
minimumskvalitetsstandarder, som skal opfyldes af leverandører af
groundhandling-ydelser og egen-handling-brugere, for at sikre den overordnede
servicekvalitet og lige vilkår blandt leverandørerne. 
(27)          
Med henblik på at styrke ydeevnen i hele
luftfartskæden og gennemføre "gate-to-gate"-tilgangen bør
leverandører af groundhandling-ydelser og egen-handling-brugere rapportere til
Kommissionen om deres præstationer.
(28)          
I en arbejdskraftintensiv sektor som groundhandling
har løbende personaleudvikling og efteruddannelse afgørende betydning for
servicekvaliteten. Der bør derfor fastlægges minimumskrav til uddannelse for at
sikre kvaliteten af de udførte opgaver med hensyn til pålidelighed, resiliens
og sikkerhed og for at skabe lige vilkår blandt operatørerne.
(29)          
Brug af underleverandører øger fleksibiliteten for
leverandører af groundhandling-ydelser. Alligevel kan brug af underleverandører
og disses brug af underleverandører også resultere i begrænsninger og få
negative følger for sikkerheden. Brug af underleverandører bør derfor
begrænses, og reglerne for brug af underleverandører bør tydeliggøres. 
(30)          
De rettigheder, der anerkendes i denne forordning,
bør kun gælde leverandører af groundhandling-ydelser fra tredjelande og
egen-handling-brugere fra tredjelande, hvis der er tale om fuld gensidighed.
Hvis der ikke foreligger en sådan gensidighed, bør Kommissionen kunne beslutte,
at en eller flere medlemsstater skal suspendere disse rettigheder over for de
pågældende leverandører eller brugere.
(31)          
Medlemsstaterne bør fortsat have beføjelse til at
sikre et passende socialt beskyttelsesniveau for de ansatte i virksomheder, der
leverer groundhandling-ydelser.
(32)          
Med henblik på at sikre, at der gælder
harmoniserede forsikringskrav for leverandører af groundhandling-ydelser og
egen-handling-brugere, bør beføjelsen til at vedtage retsakter i
overensstemmelse med traktatens artikel 290 delegeres til Kommissionen med
hensyn til forsikringskrav til leverandører af groundhandling-ydelser og
egen-handling-brugere. For at sikre, at der gælder harmoniserede og behørigt
ajourførte forpligtelser vedrørende minimumskvalitetsstandarder for
groundhandling-ydelser og vedrørende rapporteringsforpligtelser for
leverandører af groundhandling-ydelser og egen-handling-brugere, bør beføjelsen
til at vedtage retsakter i overensstemmelse med traktatens artikel 290
delegeres til Kommissionen med hensyn til specifikationer for
minimumskvalitetsstandarder for groundhandling-ydelser og med hensyn til
specifikationer for indhold og formidling af rapporteringsforpligtelser for
leverandører af groundhandling-ydelser og egen-handling-brugere. Det er særlig
vigtigt, at Kommissionen gennemfører passende høringer under sit
forberedelsesarbejde, bl.a. på ekspertniveau og med sektordialogudvalget, der
blev oprettet i henhold til afgørelse 98/500/EF.
(33)          
Kommissionen bør i forbindelse med forberedelsen og
udarbejdelsen af delegerede retsakter sørge for samtidig, rettidig og hensigtsmæssig
fremsendelse af de relevante dokumenter til Europa-Parlamentet og Rådet.
(34)          
For at sikre ensartede betingelser for
gennemførelsen af denne forordning bør Kommissionen tillægges
gennemførelsesbeføjelser. Sådanne beføjelser bør udøves i overensstemmelse med
Europa-Parlamentets og Rådets forordning (EU) nr. 182/2011 af
16. februar 2011 om de generelle regler og principper for, hvordan
medlemsstaterne skal kontrollere Kommissionens udøvelse af
gennemførelsesbeføjelser[16].
(35)          
Rådgivningsproceduren bør anvendes til vedtagelse
af gennemførelsesbeslutninger om undtagelser fra graden af åbning af markedet
for groundhandling-ydelser til tredjemand og luftfartsselskaber, der udfører
egen-handling, eftersom disse retsakter kun har et begrænset anvendelsesområde.
(36)          
Rådgivningsproceduren bør også benyttes til
vedtagelse af gennemførelsesbeslutninger om medlemsstaternes udvidelse af en
public serviceforpligtelse til en lufthavn på en ø, eftersom disse retsakter
kun har et begrænset anvendelsesområde.
(37)          
Undersøgelsesproceduren bør benyttes til vedtagelse
af gennemførelsesbeslutninger om hel eller delvis suspendering af retten til
adgang til groundhandling-markedet i en medlemsstats område for leverandører af
groundhandling-ydelser og lufthavnsbrugere fra et tredjeland.
(38)          
Eftersom formålet med denne forordning, nemlig en
mere homogen anvendelse af EU-lovgivningen om groundhandling-ydelser, ikke i
tilstrækkelig grad kan opfyldes af medlemsstaterne på grund af lufttransportens
internationale karakter og derfor bedre kan opfyldes på EU-niveau, kan Unionen
vedtage foranstaltninger i overensstemmelse med nærhedsprincippet, jf.
artikel 5 i traktaten. I overensstemmelse med proportionalitetsprincippet,
jf. nævnte artikel, går denne forordning ikke videre end, hvad der er
nødvendigt for at nå dette mål.
(39)          
Ministererklæringen vedrørende Gibraltar lufthavn,
som der blev opnået enighed om den 18. september 2006 i Cordoba under
det første ministermøde i dialogforummet om Gibraltar, erstatter den fælles
erklæring vedrørende lufthavnen, der blev vedtaget den
2. december 1987 i London, og fuld iagttagelse heraf anses for at
være ensbetydende med fuld iagttagelse af erklæringen fra 1987.
(40)          
Direktiv 96/67/EF bør derfor ophæves —
VEDTAGET DENNE FORORDNING:
Kapitel I – Anvendelsesområde og
definitioner
Artikel 1
Anvendelsesområde
Forordningen gælder alle lufthavne, der er
beliggende på en medlemsstats område, som er omfattet af traktaten og åben for
erhvervsmæssig trafik.
Anvendelsen af denne forordning på Gibraltar
lufthavn foregriber ikke henholdsvis Kongeriget Spaniens og Det Forenede
Kongerige Storbritannien og Nordirlands retlige holdning til den bestående
uoverensstemmelse med hensyn til suveræniteten over det område, lufthavnen er
beliggende på.
Artikel 2
Definitioner
I denne forordning gælder følgende
definitioner:
(a)                   
"lufthavn": et område, der er specielt
indrettet til landing, start og manøvrering af luftfartøjer, herunder også
eventuelle anlæg, der er tilknyttet af hensyn til trafikken og servicering af
luftfartøjer, samt nødvendige anlæg til betjening af den erhvervsmæssige
lufttrafik
(b)                   
"lufthavnens forvaltningsorgan": organ,
som eventuelt i tilknytning til andre aktiviteter i henhold til nationale love
eller bestemmelser har fået til opgave at administrere og forvalte lufthavnens
infrastrukturer og koordinere og kontrollere de aktiviteter, der udføres af de
forskellige virksomheder, som opererer i lufthavnen
(c)                   
"lufthavnsbruger": en fysisk eller
juridisk person, der er ansvarlig for flybefordring af passagerer, post
og/eller fragt til eller fra den pågældende lufthavn
(d)                   
"groundhandling": de tjenesteydelser i en
lufthavn til en lufthavnsbruger, som er fastsat i bilaget
(e)                   
"egen-handling": det forhold, at en
lufthavnsbruger selv udfører en eller flere former for groundhandling-ydelser
og ikke indgår nogen form for kontrakt med tredjemand om levering af sådanne
tjenesteydelser. I denne forordning anses lufthavnsbrugere ikke indbyrdes som
tredjemænd, hvis:
–              
den ene har en majoritetsbesiddelse i den anden,
eller 
–              
samme organ har majoritetsbesiddelsen i dem begge
(f)                     
"leverandør af groundhandling-ydelser":
enhver fysisk eller juridisk person, der leverer en eller flere former for
groundhandling-ydelser til tredjemand
(g)                   
"central infrastruktur": særlige anlæg
og/eller faciliteter i en lufthavn, som af tekniske, miljømæssige, omkostningsmæssige
eller kapacitetsmæssige årsager ikke kan opdeles, og som der ikke kan findes
flere af, og hvis tilgængelighed er afgørende nødvendig for udførelsen af
efterfølgende groundhandling-ydelser
(h)                   
"brug af underleverandører": det forhold,
at en leverandør af groundhandling-ydelser eller undtagelsesvis en
egen-handling-bruger i egenskab af hovedkontrahent indgår en kontrakt med en
tredjemand, som benævnes "underleverandør", hvorefter
underleverandøren skal udføre en eller flere kategorier (eller underkategorier)
af groundhandling-ydelser
(i)                     
"godkendelse": en godkendelse, som en
kompetent myndighed giver en virksomhed, til at levere groundhandling-ydelser
som anført i godkendelsen
(j)                     
"uafhængig tilsynsmyndighed": den
myndighed, der er omtalt i artikel 11 i direktiv 2009/12/EF.
Kapitel II – Generelle foreløbige krav
Artikel 3
Lufthavnens forvaltningsorgan
1.                      
Varetages forvaltningen og driften af en lufthavn
ikke af et enkelt organ, men af flere forskellige organer, betragtes hvert af
disse som en del af lufthavnens forvaltningsorgan med henblik på anvendelsen af
denne forordning.
2.                      
Oprettes der kun et enkelt forvaltningsorgan for
flere lufthavne, betragtes de enkelte lufthavne på samme måde enkeltvis med
henblik på anvendelsen af denne forordning.
Artikel 4
Brugerudvalg
1.                      
Hver af de omhandlede lufthavne nedsætter et
brugerudvalg bestående af brugerrepræsentanter eller repræsentative
brugerorganisationer ("brugerudvalg").
2.                      
Alle lufthavnsbrugere har ret til at deltage i
brugerudvalgets arbejde eller være repræsenteret af en organisation, som
vedkommende vælger at overdrage denne opgave til. Hvis de er repræsenteret af
en sådan organisation, må organisationen dog ikke levere groundhandling-ydelser
i den pågældende lufthavn.
3.                      
Brugerudvalget fastsætter skriftligt sin
forretningsorden, herunder afstemningsregler.
Afstemningsreglerne
omfatter specifikke bestemmelser om, hvordan brugerudvalget undgår
interessekonflikter som følge af tilstedeværelsen af lufthavnsbrugere, der
leverer groundhandling-ydelser i den berørte lufthavn. Især når brugerudvalget
høres i løbet af en udvælgelsesprocedure i overensstemmelse med artikel 8
og 9, har lufthavnsbrugere, der ansøger om tilladelse til at levere en eller
flere groundhandling-ydelser til tredjemand, ikke stemmeret.
4.                      
Stemmevægtningen i brugerudvalget sikrer, at:
(a)         
en enkelt lufthavnsbrugers stemmeret ikke
overstiger 49 % af de samlede stemmer uanset den pågældendes årlige
trafikmængde i en lufthavn
(b)         
stemmeretten for egen-handling-brugere ikke
overstiger en tredjedel af de samlede stemmer.
5.                      
Lufthavnens forvaltningsorgan stiller et
sekretariat til rådighed for brugerudvalget. 
Såfremt
lufthavnens forvaltningsorgan afviser dette, eller hvis brugerudvalget ikke
accepterer det, udpeger lufthavnens forvaltningsorgan en anden enhed, der skal
godkendes af brugerudvalget. Brugerudvalgets sekretariat fører og ajourfører
listen over lufthavnsbrugere og deres repræsentanter, som sidder i
brugerudvalget.
6.                      
Brugerudvalgets sekretariat fører protokol over
hvert møde i brugerudvalget. Protokollen skal troværdigt afspejle synspunkter
og afstemninger på mødet.
Kapitel III – Åbning af
groundhandling-markedet
Afsnit 1  Egen-handling
Artikel 5
Egen-handling
Alle lufthavnsbrugere kan udføre
egen-handling.
Afsnit 2  Levering af groundhandling-ydelser til
tredjemand
Artikel 6
Levering af groundhandling-ydelser til tredjemand
1.                      
Leverandører af groundhandling-ydelser har fri
adgang til markedet for levering af groundhandling-ydelser til tredjemand i
enhver lufthavn, hvis årlige trafik har været mindst
2 mio. passagerbevægelser eller 50 000 tons fragt i mindst
de foregående tre år.
2.                      
For lufthavne i henhold til stk. 1 kan
medlemsstaterne begrænse antallet af leverandører med tilladelse til at levere
følgende former for groundhandling-ydelser:
(a)         
bagagehåndtering
(b)         
forpladshandling
(c)         
brændstof- og oliepåfyldning
(d)         
fysisk håndtering af fragt og post mellem
lufthavnsbygningen og flyet i forbindelse med såvel indgående og udgående fragt
og post som fragt og post i transit.
Medlemsstaterne
må dog ikke begrænse dette antal til under to leverandører for hver kategori af
groundhandling-ydelser eller – for lufthavne, hvis årlige trafik har været
mindst 5 mio. passagerer eller 100 000 tons fragt i mindst
de foregående tre år – til under tre leverandører for hver kategori af
groundhandling-ydelser.
3.                      
I lufthavne, hvor antallet af leverandører er
begrænset til to eller flere leverandører i overensstemmelse med stk. 2 i
denne artikel eller artikel 14, stk. 1, litra a) og c), må mindst én
af de godkendte leverandører ikke direkte eller indirekte være kontrolleret af:
(a)         
lufthavnens forvaltningsorgan
(b)         
en lufthavnsbruger, som i året forud for
udvælgelsen af disse leverandører har transporteret mere end 25 % af de
passagerer eller den fragt, der er registreret i lufthavnen, eller
(c)         
et organ, der direkte eller indirekte kontrollerer
eller kontrolleres af lufthavnens forvaltningsorgan, jf. litra a), eller en
lufthavnsbruger, jf. litra b).
Kontrol
over en virksomhed opnås gennem rettigheder, aftaler eller på andre måder, som
enkeltvis eller tilsammen, under hensyn til alle faktiske og retlige forhold,
giver mulighed for at få afgørende indflydelse på leverandøren, jf.
EU-Domstolens fortolkning.
4.                      
Hvis antallet af godkendte leverandører begrænses i
medfør af stk. 2, må medlemsstaterne ikke derved hindre en
lufthavnsbruger, uanset hvilken del af lufthavnen vedkommende har fået tildelt,
i for hver enkelt kategori af groundhandling-ydelser, der er underlagt
begrænsninger, reelt på de i stk. 2 og 3 omhandlede betingelser at kunne
vælge mellem mindst:
–              
to leverandører af groundhandling-ydelser eller
–              
tre leverandører af groundhandling-ydelser for
lufthavne, hvis årlige trafik har været mindst 5 mio. passagerer
eller 100 000 tons fragt i mindst de foregående tre år.
5.                      
Når en lufthavn når op på en af de tærskler for
fragttrafik, der er omhandlet i denne artikel, uden dog at nå op på den
tilsvarende tærskel for passagertrafik, gælder denne forordning ikke for de
former for groundhandling-ydelser, der udelukkende vedrører passagertrafik.
6.                      
En lufthavn, hvis årlige trafik i mindst tre år i
træk har været mindst 2 mio. passagerbevægelser eller
50 000 tons fragt, og hvis årlige trafik efterfølgende falder under
tærsklen på 2 mio. passagerbevægelser eller 50 000 tons
fragt, holder sit marked åbent for leverandører af groundhandling-ydelser til
tredjemand i mindst de første tre år efter det år, den faldt under grænsen.
7.                      
En lufthavn, hvis årlige trafik i mindst tre år i
træk har været mindst 5 mio. passagerbevægelser eller
100 000 tons fragt, og hvis årlige trafik falder under tærsklen på
5 mio. passagerbevægelser eller 100 000 tons fragt, holder
sit marked åbent for leverandører af groundhandling-ydelser til tredjemand i
mindst de første tre år efter det år, den faldt under grænsen.
Artikel 7
Udvælgelse af leverandører
1.                      
Leverandører, der har tilladelse til at levere
groundhandling-ydelser i en lufthavn, hvor antallet af leverandører er
begrænset i henhold til artikel 6 eller artikel 14, udvælges efter en
gennemsigtig, åben og ikkediskriminerende udbudsprocedure.
2.                      
Den ordregivende myndighed er
(a)         
lufthavnens forvaltningsorgan, forudsat at det
–              
ikke selv leverer tilsvarende
groundhandling-ydelser
–              
ikke direkte eller indirekte kontrollerer en
virksomhed, der leverer sådanne ydelser
–              
ikke har nogen andel i en sådan virksomhed
(b)         
i alle andre tilfælde en kompetent myndighed, som
er uafhængig af lufthavnens forvaltningsorgan.
3.                      
Brugerudvalget har ikke på noget trin i
udvælgelsesproceduren adgang til tilbudsgivernes bud. Lufthavnens
forvaltningsorgan har ikke på noget trin i udvælgelsesproceduren adgang til
tilbudsgivernes bud, hvis organet ikke er ordregivende myndighed.
4.                      
Efter at have underrettet Kommissionen kan den
pågældende medlemsstat i udbudsbetingelserne inkludere en public
serviceforpligtelse for leverandører af groundhandling-ydelser i lufthavne, som
betjener yderområder eller udviklingsområder, der udgør en del af dens område,
hvor leverandører ikke er villige til at levere groundhandling-ydelser uden
offentlig støtte (dvs. eneret eller godtgørelse), men hvor lufthavnene er af
afgørende betydning for den pågældende medlemsstats adgangsmuligheder. Denne
bestemmelse berører ikke EU's statsstøtteregler.
5.                      
Indkaldelsen af bud iværksættes og offentliggøres i
Den Europæiske Unions Tidende.
6.                      
Den ordregivende myndighed udvælger leverandører i
to etaper:
(a)         
en kvalifikationsprocedure for at undersøge
ansøgernes egnethed
(b)         
en tildelingsprocedure for at udvælge de(n)
godkendte leverandør(er).
Artikel 8
Kvalifikationsprocedure
1.                      
I en kvalifikationsprocedure kontrollerer den
ordregivende myndighed, at ansøgerne opfylder en række minimumskriterier. Den
ordregivende myndighed fastlægger disse minimumskriterier efter høring af
brugerudvalget og lufthavnens forvaltningsorgan, hvis sidstnævnte ikke er den
ordregivende myndighed.
2.                      
Minimumskriterierne indeholder følgende
betingelser:
(a)         
Ansøger har en gyldig godkendelse udstedt i
overensstemmelse med kapitel IV om godkendelsesprocedurer.
(b)         
Ansøger beviser sine kvalifikationer og forpligter
sig skriftligt til at anvende de relevante bestemmelser og regler, herunder
gældende arbejdsretlige love, gældende kollektive overenskomster, adfærdsregler
i lufthavnen og kvalitetskrav i lufthavnen.
3.                      
Den ordregivende myndighed opstiller en liste over
de ansøgere, som opfylder kriterierne under kvalifikationsproceduren.
Artikel 9
Tildelingsprocedure
1.                      
Under tildelingsproceduren udvælger den
ordregivende myndighed en leverandør blandt de egnede ansøgere fra listen og
tildeler denne ansøger tilladelsen efter høring af brugerudvalget og
lufthavnens forvaltningsorgan, hvis sidstnævnte ikke er ordregivende myndighed.
2.                      
Udvælgelsen af den leverandør, der får tildelt
tilladelsen, sker ved sammenligning af ansøgernes bud i forhold til en liste
over tildelingskriterier. Tildelingskriterierne skal være relevante, objektive,
gennemsigtige og ikkediskriminerende. Den ordregivende myndighed fastlægger
tildelingskriterierne efter høring af brugerudvalget og lufthavnens
forvaltningsorgan, hvis sidstnævnte ikke er den ordregivende myndighed.
3.                      
Tildelingskriterierne indeholder følgende
betingelser:
(a)         
sammenhængende og plausibel forretningsplan
vurderet på grundlag af beregninger af modelomkostninger
(b)         
operationernes kvalitetsniveau vurderet på grundlag
af en repræsentativ flyveplan, herunder, hvor det er relevant, effektiv
udnyttelse af personale og udstyr, seneste indlevering af bagage og fragt,
leveringstider for bagage og fragt samt maksimale gennemløbstider
(c)         
tilstrækkelige materielle ressourcer med hensyn til
udstyrets tilgængelighed og miljøvenlighed
(d)         
tilstrækkelige menneskelige ressourcer med hensyn
til arbejdstagernes erfaring og tilstrækkeligt uddannelses-/kvalificeringsprogram
(e)         
informations- og kommunikationsteknologisk kvalitet
(f)           
organisatorisk planlægningskvalitet
(g)         
overholdelse af miljøkrav.
4.                      
Den relative vægtning af tildelingskriterierne skal
fremgå af indkaldelsen af bud og de relevante dokumenter. En række point med en
passende maksimumsspredning anvendes på hvert tildelingskriterium. Den
ordregivende myndighed kan fastsætte et minimumsantal point, som en udvalgt
ansøger skal opnå for bestemte tildelingskriterier. Fastsættelsen af et
minimumsantal point skal være ikkediskriminerende og skal være klart anført i
indkaldelsen af bud og de relevante dokumenter. Den ordregivende myndighed må
ikke fjerne nogen tildelingskriterier, tilføje andre eller opdele dem, der
oprindelig var fastsat i indkaldelsen af bud.
5.                      
Tilladelsen til at levere groundhandling-ydelser i
den respektive lufthavn tildeles den ansøger, der opnår det højeste antal point
og samtidig også opfylder et eventuelt minimumsantal point, der kræves for
bestemte tildelingskriterier.
6.                      
Lufthavnsbrugere, der ansøger om at levere
groundhandling-ydelser til tredjemand, eller som udfører egen-handling, høres
ikke under tildelingsproceduren.
7.                      
Den ordregivende myndighed sikrer, at
tildelingsafgørelsen og årsagerne hertil offentliggøres.
Artikel 10
Udvælgelsesperiode og afslutning af aktiviteter
1.                      
Leverandører af groundhandling-ydelser godkendes
for en periode på mindst syv år og højst 10 år undtagen i tilfælde af
undtagelser til åbning af egen-handling og levering af groundhandling-ydelser
til tredjemand, jf. artikel 14, stk. 1. Den nøjagtige
gyldighedsperiode for leverandørernes godkendelse og datoen for indledningen af
operationerne skal være klart anført i indkaldelsen af bud.
2.                      
En leverandør af groundhandling-ydelser begynder at
levere tjenesteydelser inden for én måned fra den startdato, der er anført i
indkaldelsen af bud. I behørigt begrundede tilfælde kan den ordregivende
myndighed på anmodning af leverandøren af groundhandling-ydelser og efter
høring af brugerudvalget forlænge denne periode i højst seks måneder. Efter
udløbet af denne periode vil tilladelsen ophøre med at være gyldig.
3.                      
Den ordregivende myndighed tager højde for
afslutningen af tilladelsesperioden og sikrer, at en leverandør, som udvælges
efter en ny indkaldelse af bud, får tilladelse til at starte sit virke dagen
efter den sidste dag i de(n) tidligere udvalgte leverandør(er)s
tilladelsesperiode.
4.                      
Ophører en leverandør af groundhandling-ydelser med
sin virksomhed før udløbet af den periode, den pågældende fik tilladelse til,
erstattes leverandøren på grundlag af udvælgelsesproceduren i artikel 7,
8, 9 og denne artikel. En leverandør, der indstiller sit virke, skal informere
den relevante ordregivende myndighed om sin hensigt om at indstille sit virke i
tilstrækkeligt god tid og mindst seks måneder, før vedkommende forlader
lufthavnen. Der kan pålægges leverandøren økonomiske sanktioner, hvis denne
ikke informerer den ordregivende myndighed i tilstrækkeligt god tid, medmindre
leverandøren kan påvise force majeure.
5.                      
Hvis en leverandør indstiller sit virke før
udgangen af den periode, den pågældende havde tilladelse til, og ikke giver den
ordregivende myndighed tilstrækkelig tid til at udvælge en ny leverandør, før
vedkommende forlader lufthavnen, med det resultat, at der er et midlertidigt
monopol for visse groundhandling-ydelser i lufthavnen, giver medlemsstaten en
leverandør af groundhandling-ydelser tilladelse til at levere
groundhandling-ydelser i den pågældende lufthavn i en begrænset periode på
højst 10 måneder uden at benytte udvælgelsesproceduren i henhold til
artikel 7, 8, 9 og denne artikel.
Såfremt
det ikke lykkes medlemsstaten at finde en leverandør af groundhandling-ydelser
i denne begrænsede tidsperiode, regulerer medlemsstaten prisen på de
groundhandling-ydelser, der er et midlertidigt monopol på, indtil endnu en
leverandør begynder at levere disse groundhandling-ydelser i lufthavnen.
6.                      
Den ordregivende myndighed informerer
brugerudvalget og eventuelt lufthavnens forvaltningsudvalg om beslutninger, der
træffes i henhold til artikel 7, 8 og 9 samt denne artikel.
7.                      
Artikel 7, 8 og 9 samt bestemmelserne i denne
artikel finder ikke anvendelse på tildelingen af offentlige kontrakter og
koncessioner, der er omfattet af andre bestemmelser i EU-lovgivningen.
Artikel 11
Lufthavnens forvaltningsorgan som leverandør af groundhandling-ydelser
1.                      
Begrænses antallet af leverandører i henhold til
artikel 6, kan lufthavnens forvaltningsorgan selv levere
groundhandling-ydelser uden at skulle gennemgå den i artikel 7-10
fastsatte udvælgelsesprocedure. På samme måde kan det uden at følge denne
procedure give en virksomhed tilladelse til at levere groundhandling-ydelser i
den berørte lufthavn:
(a)         
hvis det direkte eller indirekte kontrollerer denne
virksomhed, eller 
(b)         
hvis denne virksomhed direkte eller indirekte
kontrollerer forvaltningsorganet.
2.                      
Såfremt et forvaltningsorgan, der leverer
groundhandling-ydelser i overensstemmelse med stk. 1, ikke længere
opfylder betingelserne i stk. 1, kan denne leverandør fortsætte med at
levere groundhandling-ydelser i en periode på fem år uden at blive omfattet af
udvælgelsesproceduren, jf. artikel 7-10. Ved udløbet af denne
femårsperiode informerer leverandøren den relevante ordregivende myndighed i
tilstrækkeligt god tid og mindst seks måneder før udløbet af femårsperioden.
Der kan pålægges leverandøren økonomiske sanktioner, hvis denne ikke informerer
den ordregivende myndighed i tilstrækkeligt god tid, medmindre leverandøren kan
påvise force majeure. Hvis leverandøren indstiller sin virksomhed inden udløbet
af femårsperioden, finder artikel 10, stk. 4, og artikel 10,
stk. 5, anvendelse.
Artikel 12
Varetagelse af arbejdstagernes rettigheder i forbindelse med overførsel af
personale til tjenesteydelser, der er underlagt markedsadgangsbegrænsninger
1.                      
Denne artikel finder kun anvendelse på groundhandling-ydelser,
for hvilke medlemsstaten har begrænset antallet af leverandører i henhold til
artikel 6 eller 14.
2.                      
Hvis en leverandør af groundhandling-ydelser, jf.
stk. 1, efter udvælgelsesproceduren, jf. artikel 7-10, mister sin
tilladelse til at levere disse ydelser, kan medlemsstaterne kræve, at de(n)
leverandør(er) af groundhandling-ydelser, som efterfølgende leverer disse
ydelser, giver de medarbejdere, der tidligere blev ansat til at levere disse
ydelser, de rettigheder, de ville have været berettigede til, hvis der var sket
en overførsel, jf. Rådets direktiv 2001/23/EF[17].
3.                      
Medlemsstaterne begrænser kravet i stk. 2 til
de ansatte hos den tidligere leverandør, der er involveret i levering af
ydelser, som den tidligere leverandør mistede tilladelsen til, og som
frivilligt accepterer at blive ansat af de(n) nye leverandør(er).
4.                      
Medlemsstaterne begrænser kravet i stk. 2,
således at det skal stå i forhold til den aktivitetsmængde, der rent faktisk
overføres til de øvrige leverandører/den anden leverandør.
5.                      
Såfremt en medlemsstat stiller krav som anført i
stk. 2, skal udbudsdokumenterne til udvælgelsesproceduren, jf.
artikel 7-10, indeholde en liste over de berørte ansatte samt detaljerede
oplysninger om deres kontraktmæssige rettigheder, og på hvilke betingelser de
ansatte anses for at være tilknyttet de pågældende ydelser.
6.                      
Såfremt en leverandør af groundhandling-ydelser
ophører med til en lufthavnsbruger at levere groundhandling-ydelser, der udgør
en betydelig del af denne leverandørs groundhandling-aktiviteter i tilfælde,
der ikke er omfattet af stk. 2, og såfremt en egen-handling-lufthavn beslutter
at ophøre med egen-handling, kan medlemsstaterne kræve af den eller de
leverandører af groundhandling-ydelser eller egen-handling-lufthavnsbrugeren,
som efterfølgende leverer disse groundhandling-ydelser, at tildele
medarbejdere, der tidligere blev ansat for at levere disse tjenesteydelser, de
rettigheder, som de ville have været berettiget til, hvis der havde været en
overførsel i den forstand, der er omhandlet i Rådets direktiv 2001/23/EF.
7.                      
Medlemsstaterne skal begrænse kravet i stk. 6 til
ansatte hos den tidligere leverandør, som er involveret i levering af
groundhandling-ydelser, som den tidligere leverandør ophører med at levere, og
som frivilligt indvilliger i at blive ansat hos den eller de nye leverandører
eller den nye egen-handling-lufthavnsbruger.
8.                      
Medlemsstaterne skal begrænse kravet i stk. 6 til
ansatte hos egen-handling-lufthavnsbrugeren, som er involveret i levering af
groundhandling-ydelser, som egen-handling-lufthavnsbrugeren beslutter at
ophører med at egen-handle, og som frivilligt indvilliger i at blive ansat hos
den eller de nye leverandører eller den nye egen-handling-lufthavnsbruger.
9.                      
Medlemsstaterne begrænser kravet i stk. 6, så det
svarer til omfanget af den aktivitet, der reelt overføres til den nye
leverandør eller egen-handling-lufthavnbruger.
10.                  
Medlemsstaterne kan overlade det til ledelsen og
arbejdstagerne på et passende niveau via forhandlede aftaler at fastlægge de
praktiske arrangementer for gennemførelse af denne artikel.
11.                  
Medlemsstaten informerer Kommissionen om eventuelle
foranstaltninger, der træffes i overensstemmelse med denne artikel.
Artikel 13
Lufthavne på øer
I forbindelse med udvælgelse af leverandører
af groundhandling-ydelser i en lufthavn, jf. artikel 7-10, kan en
medlemsstat udvide public service-forpligtelsen til også at omfatte andre
lufthavne i den pågældende medlemsstat, hvis:
(a)         
disse lufthavne ligger på øer i samme geografiske
område
(b)         
disse lufthavne har en trafik på mindst 100 000 passagerbevægelser
om året
(c)         
udvidelsen er godkendt af Kommissionen.
Beslutningen om at godkende udvidelsen er en
gennemførelsesretsakt, som vedtages efter rådgivningsproceduren, jf.
artikel 443, stk. 2. Denne bestemmelse berører ikke EU's
statsstøtteregler. 
Afsnit 3  Undtagelser for egen-handling og
groundhandling til tredjemand
Artikel 14
Undtagelser
1.                      
Når specifikke plads- og kapacitetshensyn i en
lufthavn, navnlig på grund af pladsmangel og arealets udnyttelsesgrad,
umuliggør åbning af markedet og/eller udøvelse af egen-handling i det omfang,
der er fastsat i denne forordning, kan den pågældende medlemsstat beslutte at:
(a)         
begrænse antallet af leverandører til mindst to for
en eller flere andre kategorier af groundhandling-ydelser end dem, der er nævnt
i artikel 6, stk. 2, i hele eller dele af lufthavnen, hvorved
artikel 6, stk. 3 finder anvendelse
(b)         
lade en enkelt leverandør levere en eller flere
kategorier af groundhandling-ydelser, jf. artikel 6, stk. 2, i
lufthavne, hvis årlige trafik er mindst 2 mio. passagerer årligt
eller 50 000 tons fragt
(c)         
lade en eller to leverandører levere en eller flere
kategorier af groundhandling-ydelser, jf. artikel 6, stk. 2, til
lufthavne, hvis årlige trafik er mindst 5 mio. passagerer eller
100 000 tons fragt, idet artikel 6, stk. 3, finder
anvendelse i tilfælde af en begrænsning til to leverandører 
(d)         
lade et begrænset antal lufthavnsbrugere udøve
egen-handling, jf. artikel 5, forudsat at de pågældende brugere udvælges
på grundlag af relevante, objektive, gennemsigtige og ikkediskriminerende
kriterier.
2.                      
For alle undtagelser under stk. 1 gælder det,
at de skal
(a)         
præcisere, hvilken eller hvilke kategori(er)
groundhandling-ydelser undtagelsen gælder for, og de særlige plads- og
kapacitetsproblemer, der ligger til grund herfor
(b)         
være ledsaget af en plan med relevante
foranstaltninger, som tager sigte på at afhjælpe disse problemer.
3.                      
For undtagelserne gælder, at de:
(a)         
ikke må forårsage konkurrenceforvridning mellem
leverandører af groundhandling-ydelser og/eller lufthavnsbrugere, der udfører
egen-handling
(b)         
skal begrænses til det strengt nødvendige.
4.                      
Medlemsstaterne giver Kommissionen meddelelse om
enhver undtagelse, de har til hensigt at bevilge i henhold til stk. 1,
samt begrundelsen herfor mindst seks måneder før dens ikrafttræden.
5.                      
Kommissionen offentliggør i Den Europæiske Unions
Tidende et resumé af de undtagelsesbeslutninger, den har fået meddelelse om, og
opfordrer de berørte parter til at reagere herpå.
6.                      
Kommissionen foretager en grundig undersøgelse af
medlemsstaternes afgørelse om en undtagelse. På baggrund af en indgående
analyse af forholdene og en undersøgelse af de relevante foranstaltninger, som
medlemsstaten har foreslået, efterprøver Kommissionen, om de nævnte problemer
eksisterer, og om det ikke er muligt at åbne markedet og/eller give adgang til
egen-handling i det omfang, denne forordning foreskriver.
7.                      
Kommissionen kan efter denne undersøgelse og efter
høring af den pågældende medlemsstat godkende medlemsstatens afgørelse eller
modsætte sig den, hvis den finder, at det ikke er dokumenteret, at de anførte
problemer eksisterer, eller at de ikke er så alvorlige, at de berettiger en
undtagelse. Efter høring af den pågældende medlemsstat kan Kommissionen
ligeledes kræve, at medlemsstaten ændrer omfanget af undtagelsen, eller at den
begrænser den til kun at gælde for de dele af en lufthavn, hvor de anførte
problemer er konstateret.
8.                      
Senest seks måneder efter at have modtaget
meddelelsen fra medlemsstaten træffer Kommissionen en afgørelse, som
offentliggøres i Den Europæiske Unions Tidende.
9.                      
Gennemførelsesbestemmelserne i denne artikels
stk. 7 og 8 vedtages i overensstemmelse med rådgivningsproceduren, jf.
artikel 43, stk. 2.
10.                  
Undtagelser, som medlemsstaterne har indrømmet i
medfør af stk. 1, kan bortset fra undtagelser, der er indrømmet i henhold
til stk. 1, litra b) og c), ikke have en gyldighed på mere end tre
år. Senest seks måneder inden denne periodes udløb skal medlemsstaten på ny
træffe afgørelse om anmodningen om undtagelse efter bestemmelserne i denne
artikel.
11.                  
Undtagelser, som medlemsstaterne har indrømmet i
medfør af stk. 1, litra b) og c), kan ikke have en gyldighed på mere
end to år. En medlemsstat kan dog i overensstemmelse med overvejelserne i
stk. 1 anmode om, at denne periode en enkelt gang forlænges med yderligere
to år. Kommissionen træffer afgørelse om en sådan anmodning. Denne
gennemførelsesbestemmelse vedtages efter rådgivningsproceduren, jf.
artikel 43, stk. 2.
Artikel 15
Høringer af leverandører af groundhandling-ydelser og af lufthavnsbrugere
Lufthavnens forvaltningsorgan tilrettelægger
en procedure for høring om anvendelsen af denne forordning mellem sig selv,
brugerudvalget og de virksomheder, der leverer groundhandling-ydelser. Denne
høring omfatter navnlig priserne på de groundhandling-ydelser, der er genstand
for en undtagelse i henhold til artikel 14, stk. 1, litra b) og
c), samt leveringen af dem. Høringen finder sted mindst én gang om året.
Lufthavnens forvaltningsorgan tager referat af mødet, som sendes til
Kommissionen efter anmodning.
Kapitel IV – Godkendelsesprocedurer
Artikel 16
Krav om at opnå passende godkendelse anerkendt i alle EU-medlemsstater
1.                      
I lufthavne, hvis årlige trafik har været mindst
2 mio. passagerbevægelser eller 50 000 tons fragt i mindst
tre år i træk, må ingen virksomhed få tilladelse til at levere
groundhandling-ydelser, hverken som leverandør af groundhandling-ydelser eller
som egen-handling-bruger, medmindre den har fået den nødvendige godkendelse. En
virksomhed, der opfylder kravene i dette kapitel, har ret til at blive
godkendt.
2.                      
Som ansvarlig for at udstede godkendelser til at
levere groundhandling-ydelser udpeger hver medlemsstat en kompetent myndighed
("godkendelsesmyndighed"), der er uafhængig af lufthavnens
forvaltningsorgan.
3.                      
Godkendelsesmyndigheden må ikke indrømme
godkendelser eller opretholde gyldigheden heraf, hvis kravene i dette kapitel
ikke er opfyldt.
Artikel 17
Betingelser for bevilling af en godkendelse
1.                      
En virksomhed får bevilget godkendelse af en
medlemsstats godkendelsesmyndighed, såfremt:
(a)         
den er etableret og registreret i en medlemsstat
(b)         
dens virksomhedsstruktur giver
godkendelsesmyndigheden mulighed for at gennemføre bestemmelserne i dette
kapitel
(c)         
den opfylder de finansielle betingelser, jf.
artikel 18
(d)         
den kan føre bevis for hæderlighed, jf.
artikel 19
(e)         
den opfylder kravet til medarbejdernes
kvalifikationer, jf. artikel 20
(f)           
den opfylder kravene om en operationsmanual, jf.
artikel 21
(g)         
den opfylder forsikringskravene, jf.
artikel 22.
2.                      
Stk. 1, litra a), c) og d), finder ikke
anvendelse på brugere, der udøver egen-handling, men ikke leverer
groundhandling-ydelser til tredjemand. Lufthavnsbrugere, der har fået udstedt
en godkendelse til egen-handling, må ikke levere groundhandling-ydelser til
tredjemand på grundlag af denne godkendelse.
3.                      
En virksomhed, der ansøger om godkendelse eller har
opnået godkendelse, skal respektere de nationale bestemmelser vedrørende social
beskyttelse, miljøbeskyttelse og lufthavnssikkerhed i alle de medlemsstater,
den opererer i.
Artikel 18
Finansielle betingelser for bevilling af en godkendelse
1.                      
En virksomhed, der ansøger om godkendelse, må ikke
være under insolvensbehandling eller lignende ordninger eller under
konkursbehandling. 
2.                      
Godkendelsesmyndigheden vurderer nøje, om en
virksomhed, der søger om godkendelse, kan bevise, at
(a)         
den når som helst kan opfylde sine faktiske og
potentielle forpligtelser, der skal være opgjort på et realistisk grundlag, i
et tidsrum på 24 måneder fra driftens påbegyndelse
(b)         
den kan dække de faste og variable omkostninger i
forbindelse med drift ifølge sin forretningsplan, opgjort på et realistisk
grundlag, i et tidsrum på tre måneder fra driftens påbegyndelse, uden at der
tages hensyn til driftsindtægterne.
3.                      
Af hensyn til vurderingen, jf. stk. 1,
forelægger hver ansøger sit reviderede regnskab for de foregående to
regnskabsår.
4.                      
Af hensyn til vurderingen, jf. stk. 2,
forelægger hver ansøger en forretningsplan for i hvert fald de første tre års
drift. Forretningsplanen skal ligeledes indeholde en udførlig beskrivelse af de
økonomiske bånd mellem ansøgeren og enhver anden erhvervsmæssig virksomhed, som
ansøgeren deltager i enten direkte eller gennem beslægtede foretagender.
Ansøgeren skal i øvrigt meddele alle relevante oplysninger, især følgende data:
(a)         
forventet balance med resultatopgørelse for de
følgende tre år
(b)         
forventede pengestrømsanalyser og likviditetsoversigter
for de første tre driftsår
(c)         
udførlige oplysninger om finansieringen af
køb/leasing af materiel, herunder, hvis der er tale om leasing, aftalevilkårene
for hver kontrakt, hvis det er relevant.
Artikel 19
Bevis for hæderlighed
1.                      
En virksomhed, der ansøger om godkendelse, skal
dokumentere, at den har betalt sine skatter og socialsikringsbidrag i de
seneste år i de medlemsstater, hvor den driver forretning, eller, i tilfælde af
at den ikke driver virksomhed i EU, i sit oprindelsesland.
2.                      
Virksomheden skal ligeledes dokumentere, at de
personer, der vedvarende faktisk står for virksomhedens drift, fremlægger
vandelsattest eller bevis på, at de ikke er under konkurs. For så vidt angår
statsborgere fra andre medlemsstater, skal godkendelsesmyndigheden som
tilstrækkeligt bevis godkende dokumenter, der er udstedt af de kompetente
myndigheder i den medlemsstat, hvor den pågældende virksomhed er etableret
eller registreret, eller den medlemsstat, hvor personen har sin faste bopæl, og
hvoraf det fremgår, at disse krav er opfyldt. 
3.                      
Såfremt den medlemsstat, hvor virksomheden er
etableret og registreret, eller den medlemsstat, hvor personen har sin faste
bopæl, ikke udsteder de i stk. 2 omtalte dokumenter, erstattes disse
dokumenter af en under ed afgivet erklæring eller – i medlemsstater, hvor
edsaflæggelse ikke finder sted – en højtidelig erklæring, der af vedkommende
afgives for en kompetent retlig eller administrativ myndighed eller, i
påkommende tilfælde, for en notar eller en kompetent erhvervsorganisation i den
medlemsstat, hvor virksomheden er etableret og registreret, eller den
medlemsstat, hvor personen har sin faste bopæl. Myndigheden, notaren eller den
kompetente erhvervsorganisation udsteder en attest til bekræftelse af denne ed
eller højtidelige erklæring.
Artikel 20
Medarbejdernes kvalifikationer
En virksomhed, der ansøger om godkendelse,
skal vise, at dens medarbejdere har de kvalifikationer, faglige erfaringer og
den anciennitet, der er nødvendig for udførelsen af den aktivitet, virksomheden
ansøger om. 
Artikel 21
Driftsmanual
En virksomhed, der ansøger om godkendelse,
skal fremlægge en driftsmanual for de relevante aktiviteter, som indeholder
følgende oplysninger:
(a)                   
organisationsdiagram, ledelsespersonale,
beskrivelse af ansvar og pligter, kontrol
(b)                   
kapacitet til at operere sikkert i et
lufthavnsmiljø
(c)                   
materielpolitik
(d)                   
kvalifikationskrav til medarbejdere samt
tilsvarende krav til uddannelse og efteruddannelsesplan
(e)                   
flyvesikkerheds- og kvalitetsledelsesprocedurer
(f)                     
standardprocedurer for handling, bl.a. koordinering
med lufthavnsbrugere og forvaltningsorganer, koordinering af aktiviteter og
særlige handling-procedurer i forbindelse med bestemte kunder
(g)                   
beredskabspolitik
(h)                   
sikkerhedsstyringsprocedurer (security).
Artikel 22
Forsikringskrav 
1.                      
Leverandører af groundhandling-ydelser og
egen-handling-brugere i EU skal have en forsikring, der dækker deres
erstatningsansvar for skader forårsaget i forbindelse med groundhandling på en
medlemsstats område, som giver ret til erstatning.
2.                      
Kommissionen har bemyndigelse til at fastsætte
yderligere oplysninger om forsikringskrav og minimumsbeløb gennem en delegeret
retsakt i overensstemmelse med artikel 42.
Artikel 23
Godkendelsens gyldighed
1.                      
En godkendelse er gyldig i fem år.
2.                      
En godkendelse er gyldig for de kategorier og/eller
underkategorier, der er specificeret i godkendelsen.
3.                      
Leverandøren af groundhandling-ydelser skal til
enhver tid på anmodning kunne godtgøre over for godkendelsesmyndigheden, at den
pågældende opfylder alle krav i dette kapitel. 
4.                      
Godkendelsesmyndigheden fører tilsyn med, at
kravene i dette kapitel opfyldes. Den skal i alle tilfælde foretage en fornyet
vurdering af opfyldelsen af kravene i følgende tilfælde:
(a)         
hvis der er mistanke om et potentielt problem,
eller 
(b)         
når en anden medlemsstats godkendelsesmyndighed
anmoder herom, eller
(c)         
når Kommissionen anmoder herom.
5.                      
Godkendelsen forelægges igen til ny godkendelse,
når en groundhandling-virksomhed:
(a)         
ikke har påbegyndt driften 12 måneder efter
godkendelsens udstedelse eller
(b)         
har indstillet driften i mere end 12 måneder.
6.                      
En groundhandling-virksomhed underretter
godkendelsesmyndigheden:
(c)         
forud for betydelige ændringer i omfanget af sin
virksomhed
(d)         
hvis der indledes en insolvensprocedure mod
virksomheden. 
Artikel 24
Tilbagekaldelse af godkendelse
1.                      
Godkendelsesmyndigheden kan til enhver tid
tilbagekalde godkendelsen, hvis leverandøren af groundhandling-ydelser eller
egen-handling-brugeren ikke opfylder de i dette kapitel nævnte kriterier på
grund af forhold, som den pågældende kan gøres ansvarlig for. Årsagerne til
tilbagekaldelsen meddeles den pågældende leverandør eller egen-handling-bruger
og godkendelsesmyndighederne i de øvrige medlemsstater. 
2.                      
Godkendelsesmyndigheden tilbagekalder godkendelsen,
hvis leverandøren af groundhandling-ydelser bevidst eller uforsvarligt giver godkendelsesmyndigheden
falske oplysninger om et vigtigt punkt.
Artikel 25
Godkendelsesafgørelser
1.                      
Godkendelsesmyndigheden træffer afgørelse om en
ansøgning snarest muligt og senest to måneder efter, at alle nødvendige
oplysninger er indgivet, og under hensyntagen til alle foreliggende forhold.
Afgørelsen meddeles ansøgeren og godkendelsesmyndighederne i de øvrige
medlemsstater. Afslag skal begrundes.
2.                      
En godkendelse kan kun afslås, hvis leverandøren
eller egen-handling-brugeren ikke opfylder de i dette kapitel nævnte kriterier
på grund af forhold, som den pågældende kan gøres ansvarlig for. 
3.                      
Godkendelsesmyndigheden offentliggør procedurerne
for tildeling og tilbagekaldelse af godkendelser og underretter Kommissionen
herom.
Artikel 26
Gensidig anerkendelse af godkendelser
En godkendelse udstedt i en medlemsstat i
overensstemmelse med dette kapitel tillader en operatør at levere
groundhandling-ydelser enten som leverandør eller som egen-handling-bruger i
alle medlemsstater, der er omfattet af betingelserne i godkendelsen, og med
forbehold for begrænsningerne om markedsadgang, jf. artikel 6 og 14.
Kapitel V – Forpligtelse, der påhviler
lufthavnens og centrale infrastrukturers forvaltningsorganer
Artikel 27
Adgang til centrale infrastrukturer og anlæg
1.                      
Denne artikel gælder kun lufthavne, hvis årlige
trafik har været mindst 2 mio. passagerbevægelser eller 50
000 tons fragt i mindst de foregående tre år.
2.                      
Lufthavnens forvaltningsorgan offentliggør en liste
over centrale infrastrukturer i lufthavnen.
3.                      
Forvaltningen af de centrale infrastrukturer kan
være forbeholdt lufthavnens forvaltningsorgan eller et andet organ, der kan
gøre det obligatorisk for leverandører af groundhandling-ydelser og
egen-handling-brugere at benytte de pågældende infrastrukturer. Disse
infrastrukturer forvaltes på en gennemsigtig, objektiv og ikkediskriminerende
måde.
4.                      
Lufthavnens forvaltningsorgan eller eventuelt den
offentlige myndighed eller et andet organ, der kontrollerer
forvaltningsorganet, beslutter på et objektivt grundlag og efter høring af brugerudvalget
og de virksomheder, der leverer groundhandling-ydelser i lufthavnen, hvilke
infrastrukturer der skal centraliseres. Lufthavnens forvaltningsorgan eller
eventuelt den offentlige myndighed eller et andet organ, der kontrollerer
forvaltningsorganet, sikrer, at en infrastruktur eller et anlæg, der falder ind
under definitionen af "central infrastruktur", udpeges som sådan, og
at kravene i dette kapitel overholdes for infrastrukturen eller anlægget.
5.                      
Såfremt brugerudvalget ikke er enig i forvaltningsorganets
beslutning om at centralisere eller ikke centralisere en infrastruktur eller i
omfanget af centraliseringen, kan det anmode den uafhængige tilsynsmyndighed i
den pågældende medlemsstat om at afgøre, hvorvidt den omhandlede infrastruktur
skal centraliseres eller ej og i hvilket omfang.
6.                      
Leverandører af groundhandling-ydelser og
egen-handling-brugere skal have åben adgang til lufthavnsinfrastrukturer,
centrale infrastrukturer og lufthavnsanlæg i det omfang, det er nødvendigt for,
at de kan udføre deres aktiviteter. Lufthavnens forvaltningsorgan eller, hvor
det er relevant, forvaltningsorganet for den centrale infrastruktur eller
eventuelt den offentlige myndighed eller et andet organ, der kontrollerer
lufthavnens forvaltningsorgan, eller, hvor det er relevant, forvaltningsorganet
for den centrale infrastruktur kan gøre denne adgang betinget af vilkår, der er
relevante, objektive, gennemsigtige og ikkediskriminerende.
7.                      
Den disponible groundhandling-plads i lufthavnen
skal på grundlag af regler og kriterier, der er relevante, objektive,
gennemsigtige og ikkediskriminerende, fordeles mellem de forskellige
leverandører af groundhandling-ydelser og de forskellige egen-handling-brugere,
herunder nytilkomne, i det omfang det er nødvendigt for, at de kan udøve deres
rettigheder, og for at sikre reel og loyal konkurrence.
8.                      
Hvis en afgørelse om den centrale infrastrukturs
anvendelsesområde indbringes for den uafhængige tilsynsmyndighed i
overensstemmelse med stk. 5 i denne artikel, finder proceduren i henhold
til artikel 6 i direktiv 2009/12/EF anvendelse.
Artikel 28
Gebyrer for centrale infrastrukturer og anlæg
1.                      
Denne artikel gælder kun lufthavne, hvis årlige
trafik har været mindst 2 mio. passagerbevægelser eller 50
000 tons fragt i mindst de foregående tre år.
2.                      
Såfremt der for brugen af de centrale
infrastrukturer eller anlæg i lufthavnen opkræves et gebyr, sikrer lufthavnens
forvaltningsorgan eller, hvor det er relevant, forvaltningsorganet for den
centrale infrastruktur, at gebyrets størrelse fastsættes på grundlag af
relevante, objektive, gennemsigtige og ikkediskriminerende kriterier.
3.                      
Lufthavnens forvaltningsorgan eller, hvor det er
relevant, forvaltningsorganet for den centrale infrastruktur er berettiget til
at få dækket sine omkostninger og få en rimelig forrentning ud af de gebyrer,
der pålægges. Gebyrerne udgør en godtgørelse for en tjenesteydelse.
4.                      
Et gebyr, jf. stk. 1, fastsættes efter den
enkelte lufthavns niveau efter høring af brugerudvalget og de virksomheder, der
leverer groundhandling-ydelser i lufthavnen. Lufthavnens forvaltningsorgan
eller, hvor det er relevant, forvaltningsorganet for den centrale infrastruktur
forelægger årligt brugerudvalget og de virksomheder, der leverer
groundhandling-ydelser i lufthavnen, oplysninger om de elementer, som danner grundlag
for fastsættelsen af gebyrerne. Disse oplysninger omfatter som minimum
følgende:
(a)         
en opgørelse over de forskellige tjenesteydelser og
infrastrukturanlæg, som stilles til rådighed til gengæld for gebyrerne
(b)         
den metode, der anvendes ved fastsættelse af
gebyrerne
(c)         
lufthavnens overordnede omkostningsstruktur for de
faciliteter og ydelser, som gebyrerne vedrører
(d)         
indtægterne fra de forskellige gebyrer og den
samlede udgift til de tjenesteydelser, der dækkes af disse, samt forrentning
(e)         
enhver finansiering fra offentlige myndigheder af
faciliteter og tjenesteydelser, som gebyrerne vedrører
(f)           
alle foreslåede større investeringers forventede
resultat i form af deres indvirkning på lufthavnens kapacitet.
5.                      
Lufthavnens forvaltningsorgan offentliggør
gebyrernes størrelse, herunder en detaljeret liste over leverede ydelser, for
at vise, at opkrævede gebyrer for levering af centrale infrastrukturer,
groundhandling-plads og væsentlige tjenesteydelser i forbindelse med levering
af groundhandling-ydelserne udelukkende bruges til at dække alle eller dele af
omkostningerne i den forbindelse. Hvor det er relevant, informerer
forvaltningsorganet for den centrale infrastruktur lufthavnens
forvaltningsorgan om gebyrernes størrelse og forelægger i den forbindelse en
detaljeret liste over de leverede ydelser.
6.                      
Er brugerudvalget ikke enig i et gebyr fastsat af
lufthavnens forvaltningsorgan eller, hvor det er relevant, forvaltningsorganet
for den centrale infrastruktur, kan det bede medlemsstatens uafhængige
tilsynsmyndighed om at træffe beslutning om gebyrets størrelse.
7.                      
Hvis en afgørelse om gebyrernes størrelse
indbringes for den uafhængige tilsynsmyndighed i overensstemmelse med
stk. 8 i denne artikel, finder proceduren i henhold til artikel 6 i
direktiv 2009/12/EF anvendelse.
Artikel 29
Juridisk adskillelse
1.                      
I lufthavne, hvis årlige trafikmængde har været
mindst 2 mio. passagerbevægelser eller 50 000 tons fragt i
mindst de foregående tre år, opretter lufthavnens forvaltningsorgan eller den
centrale infrastrukturs forvaltningsorgan – såfremt den leverer
groundhandling-ydelser til tredjemand – en separat juridisk enhed til
varetagelse af disse groundhandling-aktiviteter.
Enheden
er med hensyn til juridisk form, organisation og beslutningstagning uafhængig
af enhver enhed, der arbejder med forvaltning af lufthavnens infrastruktur,
hvis lufthavnens forvaltningsorgan leverer groundhandling-ydelser til
tredjemand, og af enhver enhed, der arbejder med central infrastruktur, hvis
den centrale infrastrukturs forvaltningsorgan leverer groundhandling-ydelser
til tredjemand.
2.                      
I lufthavne, hvis årlige trafikmængde har været
mindst 2 mio. passagerbevægelser eller 50 000 tons fragt i
mindst de foregående tre år, kan de personer, der er ansvarlige for forvaltning
af lufthavnsinfrastrukturen eller forvaltningen af den centrale infrastruktur
ikke deltage direkte eller indirekte i virksomhedsstrukturerne i den uafhængige
enhed, der leverer groundhandling-ydelser.
3.                      
Den juridiske enhed, der leverer
groundhandling-ydelser, jf. stk. 1, må ikke modtage nogen krydsfinansiering
fra luftfartsaktiviteter i forbindelse med forvaltning af
lufthavnsinfrastrukturen i tilfælde, hvor lufthavnens forvaltningsorgan leverer
groundhandling-ydelser, eller fra luftfartsaktiviteter i forbindelse med
forvaltning af den centrale infrastruktur i tilfælde, hvor den centrale
infrastrukturs forvaltningsorgan leverer groundhandling-ydelser, som ville gøre
det muligt for den juridiske enhed, der leverer groundhandling-ydelser, at
sænke sine priser på groundhandling-ydelser til tredjemand.
4.                      
I denne artikel betyder et forvaltningsorgans
"luftfartsaktiviteter" enhver aktivitet, forvaltningsorganet
gennemfører i sin lufthavn, som vedrører levering af tjenesteydelser eller
infrastrukturer til lufthavnsbrugere, leverandører af groundhandling-ydelser i
deres lufttransportaktivitet eller flypassagerer, der benytter lufthavnen,
såsom opkrævning af lufthavnsafgifter, tildeling af infrastrukturer og anlæg
samt sikkerhedsforanstaltninger i lufthavnen. Andre aktiviteter end
luftfartsvirksomhed omfatter transaktioner med fast ejendom eller aktiviteter i
en anden sektor end lufttransport.
5.                      
Ved afslutningen af hvert regnskabsår kontrollerer
en uafhængig revisor situationen og erklærer offentligt, at en sådan
krydsfinansiering ikke har fundet sted. Såfremt den juridiske enhed, der
leverer groundhandling-ydelser, modtager krydsfinansiering fra andre
aktiviteter end luftfartsvirksomhed, skal den enhed, som forvalter
lufthavnsinfrastrukturen eller enheden, der forvalter den centrale
infrastruktur, påvise, at det er i overensstemmelse med stk. 3.
Kapitel VI – Koordinering af aktiviteter og
kvalitet
Artikel 30
Forvaltningsorganets rolle i koordineringen af groundhandling-ydelser
1.                      
Lufthavnens forvaltningsorgan er ansvarligt for en
god koordinering af groundhandling-aktiviteterne i lufthavnen. Som koordinator
for flytrafikken på jorden sikrer lufthavnens forvaltningsorgan især, at
leverandørers og egen-handling-brugeres operationer er i overensstemmelse med
lufthavnens adfærdskodeks, jf. artikel 31. 
2.                      
I lufthavne, hvis årlige trafik har været mindst
5 mio. passagerer eller 100 000 tons fragt i mindst tre år
i træk, gælder det endvidere, at 
(a)         
leverandørers og egen-handling-brugeres operationer
som minimum skal leve op til de kvalitetsstandarder, der er fastsat i
artikel 32
(b)         
lufthavnens forvaltningsorgan skal sikre, at
leverandørers og egen-handling-brugeres operationer koordineres gennem
lufthavnens samarbejdsbaserede beslutningsprocesser og via en tilstrækkelig
beredskabsplan.
3.                      
Denne artikels bestemmelser berører ikke EU's
konkurrenceregler. 
4.                      
Lufthavnens forvaltningsorgan forelægger en
årsberetning om anvendelsen af foranstaltningerne i stk. 2 for
Eurocontrols præstationsvurderingskommission. Præstationsvurderingskommissionen
forelægger en konsolideret rapport for Kommissionen.
5.                      
Lufthavnens forvaltningsorgan indberetter
eventuelle problemer med leverandører af groundhandling-ydelser eller
egen-handling-brugere i sin lufthavn til den nationale godkendelsesmyndighed. 
Artikel 31
Adfærdskodeks
1.                      
I denne artikel er "adfærdskodeks" alle
regler, som defineres af lufthavnens forvaltningsorgan, en offentlig myndighed
eller ethvert andet organ, der kontrollerer lufthavnen med henblik på, at
lufthavnen kan fungere hensigtsmæssigt.
2.                      
Lufthavnens forvaltningsorgan, en offentlig
myndighed eller et andet organ, som kontrollerer lufthavnen, kan fastlægge en
adfærdskodeks. 
3.                      
Adfærdskodeksen skal være baseret på følgende
principper:
(a)         
Den gælder for de forskellige leverandører og
brugere af groundhandling uden forskelsbehandling.
(b)         
Den er relevant i forhold til det tilstræbte mål.
(c)         
Den må ikke resultere i en faktisk indskrænkning af
adgangen til markedet eller af udøvelsen af egen-handling i forhold til, hvad
der er fastsat i denne forordning.
4.                      
Medlemsstaten kan, eventuelt på forslag af
lufthavnens forvaltningsorgan:
(a)         
forbyde en leverandør eller egen-handling-bruger at
levere groundhandling-ydelser eller benytte egen-handling, hvis den pågældende
leverandør eller bruger undlader at overholde adfærdskodeksen
(b)         
pålægge leverandører, som leverer
groundhandling-ydelser i lufthavnen, at deltage på en rimelig og
ikkediskriminerende måde i opfyldelsen af de public serviceforpligtelser, der
er fastsat i nationale love og regler, særlig forpligtelsen til at sikre
kontinuerlig service.
Artikel 32
Minimumskvalitetsstandarder
1.                      
I denne artikel er
"minimumskvalitetsstandarder" minimumsniveauet for den kvalitet, der
kræves for groundhandling-ydelser.
2.                      
I lufthavne, hvis årlige trafik har været mindst
5 mio. passagerbevægelser eller 100 000 tons fragt i mindst
de foregående tre år, fastsætter lufthavnens forvaltningsorgan eller, hvor det
er relevant, den offentlige myndighed eller et andet organ, der kontrollerer
lufthavnen, minimumskvalitetsstandarder for udførelsen af
groundhandling-ydelser.
3.                      
Leverandører af groundhandling-ydelser eller egen-handling-brugere
skal overholde disse minimumskvalitetsstandarder. Endvidere skal
lufthavnsbrugere og leverandører af groundhandling-ydelser overholde
minimumskvalitetsstandarderne i deres kontraktlige relationer.
4.                      
Minimumskvalitetsstandarderne dækker navnlig
følgende områder: driftsresultater, uddannelse, information og bistand til
passagerer, især som omhandlet i Europa-Parlamentets og Rådets forordning (EF)
nr. 261/2004[18] og Europa-Parlamentets
og Rådets forordning (EF) nr. 1107/2006[19],
samarbejdsbaserede beslutningsprocesser, sikkerhed, beredskabsforanstaltninger
og miljø.
5.                      
Minimumskvalitetsstandarderne skal være retfærdige,
gennemsigtige, ikkediskriminerende og må ikke berøre gældende EU-lovgivning,
bl.a. forordningerne (EF) nr. 261/2004 og (EF) nr. 1107/2006. De skal være
sammenhængende, forholdsmæssige og relevante i forhold til
lufthavnsoperationernes kvalitet. I den forbindelse tages der behørigt hensyn
til kvaliteten af toldbehandling, lufthavnssikkerhed og immigrationsprocedure.
6.                      
Minimumskvalitetsstandarderne skal overholde de
specifikationer, som er fastsat af Kommissionen. Kommissionen har bemyndigelse
til at vedtage specifikationerne gennem delegerede retsakter i overensstemmelse
med artikel 42.
7.                      
Forud for fastlæggelsen af disse standarder hører
lufthavnens forvaltningsorgan brugerudvalget og leverandørerne af
groundhandling-ydelser.
Artikel 33
Indberetningsforpligtelser vedrørende udførelse af groundhandling-ydelser
8.                      
I lufthavne, hvis årlige trafikmængde har været
mindst 5 mio. passagerbevægelser eller 100 000 tons fragt i
mindst tre år i træk, indberetter leverandører og egen-handling-brugere deres
driftsresultater til Kommissionen.
9.                      
Kommissionen har bemyndigelse til at vedtage
detaljerede specifikationer vedrørende indhold og formidling af indberetningsforpligtelserne
gennem en delegeret retsakt i overensstemmelse med artikel 42.
Artikel 34
Uddannelse
1.                      
Leverandører og egen-handling-brugere sikrer, at
alle deres ansatte, der arbejder med levering af groundhandling-ydelser, bl.a.
ledere og tilsynsførende, regelmæssigt deltager i specifik og periodisk
uddannelse, så de kan udføre de opgaver, de får pålagt.
2.                      
Alle medarbejdere, der arbejder med levering af
groundhandling-ydelser, skal deltage i mindst to dages uddannelse af relevans
for de opgaver, de får pålagt. Alle medarbejdere skal deltage i den relevante
uddannelse, når de tiltræder et nyt job, eller når de får pålagt en ny opgave. 
3.                      
Hvor det er relevant for den pågældende
groundhandling-aktivitet, skal uddannelsen mindst dække:
(a)         
sikkerhed (security), bl.a. sikkerhedskontrol,
driftssikkerhed, sikkerhedsudstyr og forvaltning af sikkerhedstrusler
(b)         
farligt gods
(c)         
airside-sikkerhed, herunder sikkerhedsfilosofi,
sikkerhedsforskrifter, farer, menneskelige faktorer airside-mærkninger og
skiltning, nødsituationer, forebyggelse af skade fra indsugede fremmedlegemer,
personlige værnemidler, ulykker-hændelser-nærvedhændelser, samt tilsyn med
airside-sikkerhed
(d)         
uddannelse af airside-chauffører, bl.a. generelle
ansvarsområder og procedurer (procedurer for nedsat sigtbarhed), køretøjsudstyr,
lufthavnsregler samt layout for trafik- og manøvreområder
(e)         
ground serviceudstyr (GSE), drift og forvaltning,
herunder GSE-vedligeholdelse og GSE-operationer
(f)           
kontrol med lastning og losning, herunder vægt og
balancekompetencer og -bevidsthed, flys strukturelle lastebegrænsninger,
lasteenheder, lastning af bulklastrum, lastfordelingsplan,
balancetabeller/diagrammer, lasteinstruktionsrapport (LIR), lastemeddelelser og
lastekontrol med farligt gods
(g)         
funktionsuddannelse i passagerbetjening, herunder uddannelse
i passagerindstigning, brouddannelse og passagerinformation og -bistand i
overensstemmelse med forordningerne (EF) nr. 261/2004 og (EF) nr. 1107/2006
(h)         
funktionsuddannelse i bagagehåndtering
(i)           
uddannelse i flyhåndtering og lastning
(j)           
flyets bevægelser på jorden, herunder operationer i
den forbindelse, drift af materiel, til- og frakoblingsprocedurer for
materiel-fly, håndsignaler for flyets bevægelser på jorden, dirigering af fly
og bistand ved flyets bevægelser på jorden
(k)         
fysisk håndtering af fragt og post, herunder
gældende forbud og begrænsninger i handel med varer
(l)           
uddannelse i koordinering af flyekspedition
(m)       
miljø, herunder kontrol af spild,
udledningsforvaltning og bortskaffelse af affald
(n)         
nødforanstaltninger og beredskabsforvaltning
(o)         
indberetningssystemer
(p)         
outsourcing af kvalitetskontrol. 
4.                      
Alle leverandører og egen-handling-brugere
indberetter årligt oplysninger om overholdelsen af deres
uddannelsesforpligtelser til lufthavnens forvaltningsorgan. 
Artikel 35
Underentrepriser
1.                      
Med forbehold for stk. 2, 3 og 4 kan
leverandører af groundhandling-ydelser benytte underleverandører.
2.                      
Egen-handling-brugere må kun give
groundhandling-ydelser i underentreprise, hvis de midlertidigt er ude af stand
til at udføre egen-handling på grund af force majeure.
3.                      
Underleverandører må ikke give
groundhandling-ydelser i underentreprise.
4.                      
En leverandør af groundhandling-ydelser, jf.
artikel 11, stk. 1, må ikke give groundhandling-ydelser i
underentreprise, undtagen hvis den pågældende midlertidigt er ude af stand til
at levere disse ydelser på grund af force majeure.
5.                      
En leverandør eller egen-handling-bruger, der
benytter en eller flere underleverandører, sikrer, at underleverandørerne
opfylder forpligtelserne til leverandører af groundhandling-ydelser i henhold
til denne forordning. 
6.                      
En leverandør og egen-handling-bruger, der benytter
en eller flere underleverandører, giver lufthavnens forvaltningsorgan
meddelelse om navnet på de(n) pågældende underleverandør(er) og de(n)
pågældendes aktiviteter. 
7.                      
Ansøger en leverandør om tilladelse til at levere
groundhandling-ydelser under udvælgelsesproceduren, jf. artikel 7, skal
denne anføre, hvor mange underleverandører den pågældende har til hensigt at
benytte samt deres navne og aktiviteter.
Kapitel VII – Internationale forbindelser
Artikel 36
Forbindelser med tredjelande
1.                      
Med forbehold for EU's internationale forpligtelser
kan Kommissionen i overensstemmelse med undersøgelsesproceduren, jf.
artikel 43, stk. 3, beslutte, at en eller flere medlemsstater skal
træffe foranstaltninger, herunder hel eller delvis suspendering af
adgangsretten til groundhandling-markedet inden for dens/deres område(r), over
for leverandører og egen-handling-brugere fra det pågældende tredjeland med
henblik på at afhjælpe tredjelandets diskriminerende adfærd, hvis det viser
sig, at et tredjeland i forbindelse med adgang til markedet for groundhandling
eller egen-handling:
(a)         
ikke retligt eller faktisk indrømmer leverandører
og egen-handling-brugere fra en medlemsstat en behandling, der svarer til den,
som medlemsstaterne giver det pågældende tredjelands leverandører eller
egen-handling-brugere i deres lufthavne, eller 
(b)         
retligt eller faktisk indrømmer leverandører og
egen-handling-brugere fra en medlemsstat dårligere behandling end den, som
medlemsstaten giver sine egne leverandører eller egen-handling-brugere, eller 
(c)         
indrømmer leverandører og egen-handling-brugere fra
andre tredjelande en gunstigere behandling end en medlemsstats leverandører
eller egen-handling-brugere.
2.                      
En leverandør og egen-handling-bruger fra et
tredjeland anses for et være en fysisk eller juridisk person, der er oprettet i
overensstemmelse med det pågældende tredjelands love og har sit registrerede
kontor, sin centraladministration eller sit hovedforretningssted på
tredjelandets område. 
3.                      
EU og/eller medlemsstaterne sikrer, at der, for så
vidt angår rettigheder vedrørende markedsadgang, ikke finder nogen
forskelsbehandling sted mellem EU-lufthavnsbrugere, der leverer
groundhandling-ydelser til tredjemand, og andre EU-leverandører.
Kapitel VIII – Indberetnings- og
overvågningsforpligtelser
Artikel 37
Indberetningsforpligtelser for medlemsstaterne
1.                      
Medlemsstaterne fremsender inden
den 1. juli hvert år listen over lufthavne, der er omfattet af mindst
én af begrænsningerne i adgangen til groundhandling-markedet, jf.
artikel 6, stk. 2, eller artikel 14, til Kommissionen. 
2.                      
Medlemsstaterne forelægger inden
den 1. juli hvert år Kommissionen listen over leverandører og
egen-handling-brugere, der er godkendt af medlemsstaten i overensstemmelse med
kapitel IV om godkendelsesprocedurer. 
Artikel 38
Offentliggørelse af lufthavnslister 
Inden udgangen af hvert år offentliggør
Kommissionen følgende oplysninger i Den Europæiske Unions Tidende:
(a)                   
en liste over EU-lufthavne, hvis årlige trafik har
været mindst 5 mio. passagerbevægelser eller 100 000 tons
fragt i mindst de foregående tre år
(b)                   
en liste over EU-lufthavne, hvis årlige trafik har
været mindst 2 mio. passagerbevægelser eller 50 000 tons
fragt i mindst de foregående tre år
(c)                   
en liste over EU-lufthavne, der er åbne for
erhvervsmæssig trafik
(d)                   
en liste over lufthavne, der er omfattet af
begrænsninger i overensstemmelse med artikel 6, stk. 2, eller
artikel 14 
(e)                   
en liste over leverandører eller
egen-handling-brugere, der er godkendt i overensstemmelse med kapitel IV
om godkendelsesprocedurer.
Artikel 39
Evaluerings- og Informationsrapport 
1.                      
Senest fem år efter denne forordnings
ikrafttrædelsesdato forelægger Kommissionen en rapport for Europa-Parlamentet
og Rådet om forordningens gennemførelse. Rapporten skal især vurdere enhver
form for betydelig indvirkning på kvaliteten af groundhandling-ydelser og
ansættelses- og arbejdsvilkårene. Rapporten omfatter følgende indikatorer og
kriterier for en stikprøve af lufthavne: 
(a)                   
gennemsnitligt antal leverandører af
groundhandling-ydelser i EU's lufthavne for de 11 kategorier af ydelser
(b)                   
antal egen-handling-brugere i hver lufthavn i EU
for de 11 kategorier af ydelser
(c)                   
antal lufthavne, hvor antallet af leverandører er
begrænset, og værdien af begrænsningen/begrænsningerne
(d)                   
antal virksomheder med en godkendelse fra en
medlemsstat, som opererer i en anden medlemsstat
(e)                   
interessenternes mening om godkendelsessystemet
(godkendelseskriterier, gennemførelsesproblemer, pris osv.)
(f)                     
antal leverandører og egen-handling-brugere, der
opererer i EU (i alt)
(g)                   
pris- og forvaltningssystem for centrale
infrastrukturer i hver lufthavn
(h)                   
forvaltningsorganets markedsandel i
groundhandling-aktiviteterne i hver lufthavn for de 11 kategorier af
ydelser
(i)                     
markedsandel for brugere, der leverer
groundhandling-ydelser til tredjemand, i hver lufthavn for alle kategorier af
ydelser
(j)                     
sikkerhedsulykker i forbindelse med
groundhandling-ydelser
(k)                   
interessenternes mening om kvaliteten af
groundhandling-ydelser i lufthavne med hensyn til medarbejderkompetence, miljø,
sikkerhed og koordinering af aktiviteter (samarbejdsbaserede
beslutningsprocesser, beredskabsforanstaltninger, uddannelse i en
lufthavnskontekst, brug af underleverandører)
(l)                     
minimumskvalitetsstandarder for
groundhandling-virksomheder
(m)                 
oplysninger om uddannelse
(n)                   
overførsel af medarbejdere og virkningen heraf på
medarbejderbeskyttelsen
(o)                   
beskæftigelse og arbejdsvilkår i
groundhandling-sektoren.
2.                      
Kommissionen og medlemsstaterne samarbejder om
indsamling af information til den i stk. 1 omhandlede rapport.
3.                      
På basis af denne rapport kan Kommissionen beslutte,
om en revision af forordningen er nødvendig.
Kapitel IX – Social beskyttelse
Artikel 40
Social beskyttelse
Med forbehold for anvendelsen af denne
forordning og under hensyntagen til de øvrige bestemmelser i EU-lovgivningen
kan medlemsstaterne træffe de nødvendige foranstaltninger for at beskytte
arbejdstagernes rettigheder.
Kapitel X – Klageadgang vedrørende
afgørelser eller individuelle foranstaltninger
Artikel 41
Klageret
1.                      
Medlemsstater eller eventuelt forvaltningsorganer
påser, at enhver part, der kan godtgøre en retlig interesse, har adgang til at
klage over de enkelte afgørelser eller foranstaltninger, der træffes i medfør
af artikel 6, stk. 2 (levering af groundhandling-ydelser til
tredjemand), artikel 7-10 (udvælgelsesprocedure), artikel 13 (lufthavne
på øer), artikel 23 og 24 (godkendelsesbeslutninger), artikel 27
(adgang til centrale infrastrukturer og anlæg), artikel 28 (gebyrer for
centrale infrastrukturer og anlæg), artikel 31 (adfærdskodeks) og
artikel 32 (minimumskvalitetsstandarder).
2.                      
En klage kan indbringes for en national domstol
eller en anden offentlig myndighed end den pågældende lufthavns
forvaltningsorgan, og denne myndighed skal i givet fald være uafhængig af den
offentlige myndighed, som kontrollerer lufthavnens forvaltningsorgan. Hvor det
er anført i denne forordning, indbringes klagen for den uafhængige
tilsynsmyndighed.
Kapitel XI – Bestemmelser om
gennemførelsesbeføjelser og delegerede beføjelser
Artikel 42
Udøvelse af delegerede beføjelser
1.                      
Kommissionen tillægges beføjelser til at vedtage
delegerede retsakter på de i denne artikel fastsatte betingelser. 
2.                      
Delegationen af beføjelser i artikel 22, 32 og
33 sker for en ubestemt periode fra denne forordnings ikrafttrædelsesdato.
3.                      
Delegationen af beføjelser efter artikel 22,
32 og 33 kan til enhver tid tilbagekaldes af Europa-Parlamentet eller Rådet. En
afgørelse om tilbagekaldelse bringer delegationen af de beføjelser, der er
angivet i den pågældende afgørelse, til ophør. Den får virkning dagen efter
offentliggørelsen af afgørelsen i Den Europæiske Unions Tidende eller på et
senere tidspunkt, der angives i afgørelsen. Den berører ikke gyldigheden af
delegerede retsakter, der allerede er i kraft. 
4.                      
Så snart Kommissionen vedtager en delegeret
retsakt, giver den samtidig Europa-Parlamentet og Rådet meddelelse herom. 
5.                      
En delegeret retsakt vedtaget efter
artikel 22, 32 og 33 træder kun i kraft, hvis hverken Europa-Parlamentet
eller Rådet har gjort indsigelse inden for en periode på to måneder fra
meddelelsen om denne retsakt til Europa-Parlamentet og Rådet, eller hvis
Europa-Parlamentet og Rådet inden udløbet af denne periode begge har meddelt
Kommissionen, at de ikke agter at gøre indsigelse. Fristen forlænges med
to måneder på initiativ af Europa-Parlamentet eller Rådet.
Artikel 43
Udvalgsprocedure
1.                      
Kommissionen bistås af et udvalg i henhold til
forordning (EU) nr. 182/2011.
2.                      
Når der henvises til dette stykke, anvendes
artikel 4 i forordning (EU) nr. 182/2011. Hvor udvalgets udtalelse skal
indhentes ved skriftlig procedure, afsluttes den skriftlige procedure uden
noget resultat, hvis formanden træffer beslutning herom, eller et simpelt
flertal af udvalgets medlemmer anmoder herom inden for tidsfristen for
afgivelse af udtalelsen.
3.                      
Når der henvises til dette stykke, anvendes
artikel 5 i forordning (EU) nr. 182/2011. Hvor udvalgets udtalelse skal
indhentes ved skriftlig procedure, afsluttes den skriftlige procedure uden
noget resultat, hvis formanden træffer beslutning herom, eller et simpelt
flertal af udvalgets medlemmer anmoder herom inden for tidsfristen for
afgivelse af udtalelsen.
Kapitel XII – Afsluttende bestemmelser
Artikel 44
Ophævelse 
Direktiv 96/67/EF ophæves med virkning fra
anvendelsesdatoen for denne forordning.
Henvisninger til det ophævede direktiv
betragtes som henvisninger til denne forordning.
Artikel 45
Overgangsbestemmelser
1.                      
Leverandører, der er udvalgt i overensstemmelse med
artikel 11 i direktiv 96/67/EF før denne forordnings anvendelsesdato, er
fortsat godkendt på de betingelser, der er fastsat i direktiv 96/67/EF, indtil
den oprindeligt planlagte udvælgelsesperiode er udløbet.
2.                      
I lufthavne, hvor der kun blev udvalgt to
leverandører pr. ydelseskategori i medfør af artikel 6, stk. 2, i
direktiv 96/67/EF, og hvor der skal udvælges mindst tre leverandører i medfør
af artikel 6, stk. 2, i denne forordning, gennemføres der en
udvælgelsesprocedure i overensstemmelse med artikel 7-13 i denne
forordning, således at den tredje leverandør udvælges og kan påbegynde sit
virke senest et år efter denne forordnings anvendelsesdato.
3.                      
Godkendelser udstedt i overensstemmelse med
artikel 14 i direktiv 96/67/EF er fortsat gyldige indtil udløb og under
alle omstændigheder højst to år efter denne forordnings anvendelsesdato.
4.                      
Hvis en virksomhed har fået udstedt en godkendelse
i overensstemmelse med denne forordning, anmoder den inden for højst to måneder
om ophævelse af eventuelle godkendelse(r) udstedt i overensstemmelse med
artikel 14 i direktiv 96/67/EF. Såfremt en godkendelse udstedt i
overensstemmelse med artikel 14 i direktiv 96/67/EF skal udløbe senest to
måneder efter udstedelsen af den nye godkendelse i overensstemmelse med denne
forordning, er virksomheden dog ikke forpligtet til at anmode om ophævelsen.
5.                      
Artikel 26 i denne forordning finder ikke
anvendelse på godkendelser, der er udstedt i overensstemmelse med
artikel 14 i direktiv 96/67/EF.
Artikel 46
Ikrafttræden og anvendelse
Denne forordning træder i kraft på
tyvendedagen efter offentliggørelsen i Den Europæiske Unions Tidende. 
Denne forordning gælder til den XX.XX.20XX
[18 måneder efter vedtagelsesdatoen]. 
Denne forordning er bindende i alle
enkeltheder og gælder umiddelbart i hver medlemsstat.
Udfærdiget i Bruxelles, den
På Europa-Parlamentets vegne                    På
Rådets vegne
Formand                                                        Formand
BILAG 
FORTEGNELSE
OVER KATEGORIER AF GROUNDHANDLING-YDELSER
1.                      
Administrativ groundhandling og overvågning
omfatter følgende underkategorier:
1.1.                
repræsentation af og forbindelse til de lokale
myndigheder eller andre relevante organer eller personer, betaling af udgifter
for lufthavnsbrugeren og tilvejebringelse af lokaler til lufthavnsbrugerens
repræsentanter
1.2.                
kontrol med lastning og losning samt fornøden
kommunikation
1.3.                
behandling, lagring, håndtering og administration
af lasteenheder
1.4.                
alle andre overvågningsaktiviteter før, under eller
efter flyvningen og enhver anden administrativ service, lufthavnsbrugeren har
behov for.
2.                      
Passagerbetjening omfatter alle former for
information og bistand – herunder information og betjening inden for rammerne
af den relevante EU-lovgivning om passagerrettigheder – til passagerer ved
ankomst, afgang, transit eller tilsluttende flyforbindelse, bl.a.
billetkontrol, rejsedokumentkontrol, indtjekning af bagage og transport af
denne til sorteringsområderne.
3.                      
Bagagehåndtering omfatter behandling af bagagen i
sorteringsområdet, sortering af den, forberedelse til forsendelse, anbringelse
på transportsystemer, der fører den til flyet fra sorteringsområdet og omvendt,
samt transport af bagagen fra sorteringsområdet til udleveringen.
4.                      
Fysisk håndtering af fragt og post omfatter
følgende underkategorier:
4.1.                
fragt: den fysiske håndtering af eksport-, import-
og transitfragt, behandling af dermed forbundne dokumenter, toldbehandling og
enhver sikkerhedsforanstaltning, der er aftalt mellem parterne eller påkrævet
af omstændighederne
4.2.                
post: den fysiske håndtering af indgående og
udgående post, behandling af de dermed forbundne dokumenter og enhver
sikkerhedsforanstaltning, der er aftalt mellem parterne eller påkrævet af
omstændighederne.
5.                      
Forpladshandling omfatter følgende underkategorier:
5.1.                
dirigering af flyet ved ankomst og afgang
5.2.                
assistance ved parkering af flyet og levering af
det nødvendige handling-udstyr
5.3.                
kommunikation mellem flyet og leverandøren af
airside-handling
5.4.                
lastning og losning af flyet, herunder levering og
drift af det nødvendige udstyr og transport af besætning og passagerer mellem
flyet og terminalen samt transport af bagage mellem flyet og terminalen
5.5.                
assistance ved start og levering af det nødvendige
udstyr i forbindelse hermed
5.6.                
manøvrering af flyet ved afgang og ved ankomst,
levering og drift af det nødvendige udstyr
5.7.                
transport af mad- og drikkevarer til og fra flyet
samt lastning og losning heraf.
6.                      
Rengøring og servicering af flyet omfatter:
6.1.                
udvendig og indvendig rengøring af flyet,
toilettømning, vandpåfyldning
6.2.                
luftkonditionering og opvarmning af kabinen, fjernelse
af sne og is, afisning af flyet
6.3.                
anbringelse i kabinen af kabineudstyr, oplagring af
dette udstyr.
7.                      
Brændstof- og oliehandling omfatter følgende
underkategorier:
7.1.                
påfyldning og tømning af brændstof, herunder
oplagring, også hvis det sker ved siden af lufthavnen, samt kvalitetskontrol og
kontrol med de leverede mængder
7.2.                
påfyldning af olie og andre væsker.
8.                      
Vedligeholdelse af flyet omfatter:
8.1.                
de forskriftsmæssige aktiviteter inden flyvningen
8.2.                
specifikke aktiviteter, som kræves af brugeren
8.3.                
levering og forvaltning af det nødvendige
vedligeholdelsesmateriel og af reservedele
8.4.                
anmodning om eller bestilling af en standplads
og/eller hangar, hvor vedligeholdelsen kan finde sted.
9.                      
Operationel assistance og administration af
flybesætninger omfatter følgende underkategorier:
9.1.                
forberedelse af flyvningen i afgangslufthavnen
eller ethvert andet sted
9.2.                
assistance under flyvningen, herunder efter
omstændighederne omlægning af flyets rute
9.3.                
aktiviteter efter endt flyvning
9.4.                
administration af flybesætninger.
10.                  
Overfladetransport omfatter følgende
underkategorier:
10.1.            
transport af passagerer, besætning, bagage, fragt
og post mellem forskellige terminaler i samme lufthavn, men ikke transport
mellem flyet og ethvert andet punkt inden for samme lufthavnsområde
10.2.            
enhver særtransport på brugerens anmodning.
11.                  
Catering omfatter følgende underkategorier:
11.1.            
forbindelse med leverandørerne og administration
11.2.            
oplagring af mad- og drikkevarer og det nødvendige
udstyr til tilberedning deraf
11.3.            
rengøring af udstyr
11.4.            
forberedelse og levering af materiel samt af mad-
og drikkevarer.
[1]               Overslag fra IAHA (den uafhængige sammenslutning af
handlere) til deres medlemmer. Ikke alle leverandører af groundhandling er
medlemmer af IAHA, og der kan være over 110 000 groundhandling-medarbejdere.
[2]               Interessenthøringer og årsberetninger fra observatoriet
for luftfartsmarkedet, "Air market observatory – Annual reports", kan
ses på
http://ec.europa.eu/transport/air/observatory_market/annual_reports_en.htm.
[3]               KOM(2010) 623.
[4]               KOM(2006) 821 endelig.
[5]               Udtalelse dateret den 7. april 2011 fra EU's
faglige sammenslutning for lufthavnene (ACI-Europe), de uafhængige handlere
(IAHA) og fagforbundene (Det Europæiske Transportarbejderforbund, ETF). Kan ses
på: https://www.itfglobal.org/files/seealsodocs/28646/Statement%20GH%20ACI%20IAHA%20ETF%20070411.pdf.
[6]               Europa-Parlamentets beslutning af
11. oktober 2007 om lufthavnskapacitet og groundhandling: mod en mere
effektiv politik. (2007/2092 (INI)). Kan ses på: http://www.europarl.europa.eu/sides/getDoc.do?pubRef=-//EP//TEXT+TA+P6-TA-2007-0433+0+DOC+XML+V0//DA
[7]               'Study on the impact of
Directive 96/67/EC on groundhandling services 1996-2007', Airport Research
Center, februar 2009. Kan ses på: http://ec.europa.eu/transport/air/studies/doc/airports/2009_02_ground_handling.pdf.
[8]               "Possible revision of
Directive 96/67/EC on access to the groundhandling market at Community
airports', Steer Davies Gleave, juni 2010. Kan ses på: http://ec.europa.eu/transport/air/studies/airports_en.htm.
[9]               Brugerudvalget er et udvalg af repræsentanter af brugere
(dvs. luftfartsselskaber) oprettet ved hver lufthavn.
[10]             Centrale infrastrukturer er infrastrukturer, der
"bruges ved levering af groundhandling-ydelser, hvis kompleksitet,
omkostninger eller miljøpåvirkning ikke giver mulighed for, at de opdeles,
eller for, at der findes flere af dem". 
[11]             Sag C-460/02, Kommissionen mod Italien, dom af
9. december 2004. Sag C-386/03, Kommissionen mod Tyskland,
14. juli 2005. 
[12]             EUT C af …, s. .
[13]             EUT C af …, s. .
[14]             EFT L 272 af 25.10.1996, s. 36.
[15]             KOM(2011) 144 endelig. 
[16]             EUT L 55 af 28.2.2011, s. 13.
[17]             Rådets direktiv 2001/23/EF af 12. marts 2001 om
tilnærmelse af medlemsstaternes lovgivning om varetagelse af arbejdstagernes
rettigheder i forbindelse med overførsel af virksomheder eller bedrifter eller
af dele af virksomheder eller bedrifter, EFT L 82 af 22.3.2001, s. 16.
[18]             EUT L 46 af 17.2.2004, s. 1.
[19]             EUT L 204 af 26.7.2006, s. 1.